RAPPORT TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Rapport dwar il-Politika tal-Kompetizzjoni għall-2013 /* COM/2014/0249 final */





RAPPORT MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Rapport dwar il-Politika tal-Kompetizzjoni għall-2013 INTRODUZZJONI - IL-POLITIKA TAL-KOMPETIZZJONI TAL-UE, GĦODDA BIEX TERĠA’ TINKISEB IL-KOMPETITTIVITÀ EWROPEA Fl-2013, kien hemm sinjali inkoraġġanti li kien ingħata bidu għal irkupru ekonomiku fl-Ewropa. L-azzjonijiet politiċi meħudin fil-livell tal-UE kkontribwixxew biex tibda terġa’ tiddaħħal il-fiduċja u biex tinħoloq il-bażi biex terġa’ tinqabad it-triq ta’ tkabbir. Madankollu, l-isforzi ma għandhomx jitnaqqsu. Jekk l-UE trid tqum minn dak li ħalliet warajha l-kriżi u terġa’ tagħti spinta lill-ekonomija Ewropea, trid tagħmel aktar minn hekk. Dak li għandha bżonn l-Ewropa huma aġġustamenti strutturali, allokazzjoni effiċjenti tar-riżorsi u tkabbir fil-produttività. Tkabbir intelliġenti, sostenibbli u inklużiv jibqa’ fil-qalba tal-aġenda politika tal-Ewropa għal dan id-deċenju. Biex jintlaħaq dan l-objettiv, huwa fundamentali li tiġi xprunata l-kompetittività madwar l-UE kollha. Il-kompetittività huwa kunċett kompost u b’ħafna dimensjonijiet. Ir-Rapport dwar il-Kompetittività Globali tal-Forum Ekonomiku Dinji jiddefinixxi l-kompetittività bħala “is-sett ta’ istituzzjonijiet, politiki, u fatturi li jiddeterminaw il-livell ta’ produttività ta’ pajjiż”.[1] Skont ir-Rapport dwar il-Kompettività Ewropea tal-Kummissjoni Ewropea, fil-qalba tal-kompetittività hemm l-arranġamenti istituzzjonali u mikroekonomiċi li joħolqu kundizzjonijiet skont liema n-negozji jistgħu jfeġġu u jirnexxu, u li jiġu ppremjati l-kreattività u l-isforz individwali.[2] L-istrumenti tal-politika tal-kompetizzjoni jaqblu b’mod sħiħ maż-żewġ deskrizzjonijiet. Barra minn hekk, l-istudju tal-Parlament Ewropew tal-2013[3] dwar il-politika tal-kompetizzjoni kkonkluda: “Il-kompetizzjoni għandha rwol kruċjali fil-promozzjoni tal-produttività u l-innovazzjoni bħala fatturi ta’ tkabbir ekonomiku. Dan ifisser li l-politika tal-kompetizzjoni, li tintensifika l-kompetizzjoni, ser tistimula t-tkabbir.” Tapplika għall-istrumenti tal-politika tal-kompetizzjoni kollha. L-infurzar tal-antitrust jista’ jfixkel it-tentattivi ta’ kumpaniji dominati biex iżommu l-entranti l-ġodda ’l bogħod mis-suq u jwaqqfuhom milli jikkompetu b’mod effettiv magħhom. Jista’ joħloq ukoll il-kundizzjonijiet għal prezzijiet ta’ ‘input’ aktar baxxi għall-industrija tal-UE. Il-kontroll tal-fużjonijiet jista’ jżomm is-swieq miftuħin u effiċjenti. Il-politika dwar l-għajnuna mill-Istat tipproteġi s-suq intern mit-tfixkil u tgħin tmexxi r-riżorsi pubbliċi lejn l-objettivi ta’ tisħiħ tal-kompetittività. Barra minn hekk, il-kompetizzjoni u l-politika tal-kompetizzjoni huma parti integrali mill-kundizzjonijiet ġenerali meħtieġa biex l-innovazzjoni tiffjorixxi. Jipprovdu inċentivi lill-impriżi innovattivi u lin-negozji li jkun għadhom kemm jiftħu, iħeġġu l-kumpaniji jsiru aktar effiċjenti, u jippromwovu s-sussidji maħsuba biex jistimulaw ir-R&Ż u l-innovazzjoni. Il-politika tal-kompetizzjoni trawwem il-kompetittività f’kuntest globali. Il-kompetizzjoni b’saħħitha fis-Suq Uniku tipprepara lill-kumpaniji Ewropej biex jagħmlu negozju fis-swieq globali u biex huma jirnexxu fihom. Din issostni wkoll politika industrijali moderna, kif indikat fid-dispożizzjonijiet tat-Trattat ta’ Lisbona dwar l-industrija (Artikolu 173 tat-TFUE) li jiddikjara li l-azzjoni meħuda mill-UE u l-Istati Membri għandha tkun “skont sistema ta’ swieq miftuħa u kompetittivi”. Barra minn hekk, il-politika tal-kompetizzjoni hija l-kontroparti meħtieġa tar-regolament dwar is-Suq Uniku. L-impatt tal-miżuri regolatorji fuq l-istrateġiji u l-investiment tal-impriżi jista’ jidgħajjef jekk ir-regoli tas-Suq Uniku u tal-kompetizzjoni ma jiġux infurzati kif xieraq. Ir-regoli dwar l-għajnuna mill-Istat u l-infurzar tal-kompetizzjoni għandhom ukoll rwol sinifikanti fl-istrateġija UE 2020 u fl-ilħuq tal-Inizjattivi Ewlenin tagħha. B’mod partikolari, l-azzjonijiet tal-politika tal-kompetizzjoni qegħdin jikkontribwixxu għal “Unjoni ta’ Innovazzjoni”, “Politika industrijali għall-era tal-globalizzazzjoni”, “Ewropa effiċjenti fir-riżorsi” u “Aġenda Diġitali għall-Ewropa”. Fl-2013, l-istrumenti ta’ infurzar tal-kompetizzjoni kollha kkontribwixxew biex jippromwovu t-tkabbir u l-kompetittività fl-ekonomija Ewropea kollha. L-infurzar tal-antitrust skoraġġixxa u kkastiga l-frammentazzjoni artifiċjali tas-suq intern. L-Immodernizzar tal-għajnuna mill-Istat ġie żviluppat biex iħeġġeġ it-tfassil ta’ nefqa pubblika li ssaħħaħ it-tkabbir. Ittieħdu deċiżjonijiet importanti f’setturi ta’ importanza strateġika bħas-servizzi finanzjarji, it-telekomunikazzjoni, l-ekonomija diġitali, u l-enerġija. Il-kooperazzjoni internazzjonali fit-tfassil tal-politika tal-kompetizzjoni u l-infurzar tagħha kienu ta’ għajnuna biex jiġu indirizzati l-isfidi maħluqin mill-internalizzazzjoni dejjem tikber tan-negozju. Fl-aħħar nett, l-2013 ra l-ilħuq ta’ żewġ miri importanti għall-politika tal-kompetizzjoni tal-UE. L-ewwel nett, l-adozzjoni tar-Regolament 1/2003,[4] daħlitna f’era ġdida fl-infurzar tar-regoli antitrust tal-UE u issa, għaxar snin wara, wasslet għal rendikont u riflessjoni għal aktar titjib. It-tieni nett, fil-11 ta’ Ġunju, il-Kummissjoni adottat Proposta għal Direttiva dwar l-azzjonijiet għad-danni tal-antitrust[5] - miżura li ilha mistennija ħafna mill-partijiet interessati u prijorità politika għall-Kummissjoni attwali. Id-diskussjoni dwar dawn il-kwistjonijiet - u dawk li dan ir-Rapport ser jindirizza - animaw id-djalogu strutturat kontinwu bejn il-Kummissjoni u l-Parlament Ewropew matul is-sena kollha (ara t-Taqsima 8 dwar id-Djalogu dwar il-Kompetizzjoni ma’ Istituzzjonijiet Oħra u, għal aktar dettall, id-Dokument ta’ Ħidma tal-Persunal tal-Kummissjoni (SWD) li jakkumpanja dan ir-Rapport). 1. IL-PROMOZZJONI TAL-KOMPETTIVITÀ PERMEZZ tal-Ġlieda kontra l-kartelli Is-suċċess tal-kumpaniji Ewropej jiddependi b’mod qawwi fuq prezzijiet kompetittivi. L-ispejjeż tal-input li huma minfuħin b’mod artifiċjali b’imġiba u strutturi tas-suq anti-kompetittivi għandhom effetti detrimentali fuq il-kompetittività tal-Ewropa fuq is-swieq globali u fuq il-prospetti ta’ tkabbir globali tagħha. M’hemmx għalfejn ngħidu, spejjeż tal-input ogħla jfissru prezzijiet finali ogħla għall-konsumaturi Ewropej. L-infurzar b’saħħtu kontra l-kartelli huwa essenzjali f’dan il-kuntest. Ħafna drabi, il-kartelli jikkonċernaw prodotti ta’ input u intermedji u l-Kummissjoni ffukat l-isforzi ta’ infurzar tagħha fuq dan il-qasam. Matul dawn l-aħħar snin, diversi investigazzjonijiet b’suċċess kissru kartelli li kellhom prezzijiet tal-input minfuħin u li għamlu ħsara kbira lill-kompetittività tal-UE.[6] Il-Kummissjoni kkonkludiet ukoll każ bħal dan fl-2013. F’Lulju, il-Kummissjoni mmultat lil ħames fornituri ta’ parts tal-karozzi, Sumitomo, Yazaki, Furukawa, S-Y Systems Technologies (SYS) u Leoni, total ta’ EUR 141 791 000 għall-parteċipazzjoni tagħhom f’wieħed jew aktar minn ħames kartelli għall-provvista ta’ wire harnesses lil Toyota, Honda, Nissan u Renault. Il-kartelli koprew iż-Żona Ekonomika Ewropea (ŻEE) kollha.[7] Il-wire harnesses jirrappreżentaw assemblaġġ ta’ kejbils li jittrasmettu sinjali jew enerġija elettrika li jgħaqqdu l-kompjuters ma’ diversi komponenti inkorporati f’karozza u huma ta’ spiss deskritti bħala s-“sistema nervuża ċentrali” tal-karozza. L-infurzar kontra l-kartelli jwassal għal settur tas-servizzi finanzjarji aktar trasparenti: il-każijiet tad-derivattivi tar-rati ta’ imgħax Id-derivattivi tar-rati ta’ imgħax huma prodotti finanzjarji użati mill-banek jew mill-kumpaniji għall-ġestjoni tar-riskju taċ-ċaqliq fir-rata ta’ imgħax. Dawn jiksbu l-valur tagħhom mil-livell ta’ rata tal-imgħax ta’ referenza, bħar-Rata Interbankarja Offruta ta’ Londra (“London Interbank Offered Rate” (LIBOR)) - użata għal diversi muniti inkluż il-yen Ġappuniż (JPY) - jew ir-Rata Interbankarja Offruta f’Euro (“Euro Interbank Offered Rate (EURIBOR”)), għall-euro. Il-kartell tad-derivattivi tar-rata tal-imgħax tal-Euro (EIRD) kien operat bejn Settembru 2005 u Mejju 2008. Il-partijiet involuti huma Barclays, Deutsche Bank, RBS u Société Générale. Il-kartell ipprova jfixkel il-kors normali tal-komponenti tal-ipprezzar għal dawk id-derivattivi. L-operaturi tas-suq ta’ banek differenti ddiskutew is-sottomissjonijiet tagħhom lill-banek għall-kalkolu tal-EURIBOR kif ukoll l-istrateġiji ta’ negozjar u pprezzar tagħhom. Infetħu wkoll proċeduri kontra Crédit Agricole, HSBC u JPMorgan u l-investigazzjoni fir-rigward tal-imġiba ta’ dawn it-tliet kumpaniji ser tibqa’ għaddejja skont il-proċedura standard tal-kartelli. Fis-settur tad-derivattivi tar-rata tal-imgħax tal-Yen (YIRD), il-Kummissjoni skopriet seba' ksur bilaterali distinti li damu għaddejjin bejn xahar u 10 xhur fil-perjodu bejn l-2007 u l-2010. Il-kollużjoni inkludiet diskussjonijiet bejn l-operaturi tas-suq tal-banek parteċipanti dwar ċerti sottomissjonijiet tal-LIBOR tal-JPY. Xi drabi, l-operaturi tas-suq involuti skambjaw ukoll informazzjoni kummerċjalment sensittiva relatata mal-pożizzjonijiet tan-negozju jew ma’ sottomissjonijiet futuri tal-LIBOR tal-JPY (ladarba jkunu relatati ma’ ċerti sottomissjonijiet futuri għat-TIBOR tal-Euroyen - rata interbankarja offruta ta’ Tokyo (“Tokyo interbank offered rate”). Il-banek involuti f’wieħed jew aktar mill-ksur huma UBS, RBS, Deutsche Bank, Citigroup u JPMorgan. Is-sensar finanzjarju RP Martin iffaċilita wieħed mill-ksur billi uża l-kuntatti tiegħu ma’ għadd ta’ banek tal-panil tal-LIBOR tal-JPY li ma ħadux sehem fil-ksur, bil-għan li jinfluwenza s-sottomissjonijiet tagħhom tal-LIBOR tal-JPY. Fil-kuntest tal-istess investigazzjoni, il-Kummissjoni fetħet ukoll proċeduri kontra s-sensar tal-flus kontanti ICAP. Din l-investigazzjoni baqgħet għaddejja skont il-proċedura standard tal-kartelli. Dawn id-deċiżjonijiet jibagħtu messaġġ ċar li l-Kummissjoni hija ddeterminata li tiġġieled u tikkastiga tali kartelli fis-settur finanzjarju. Il-kompetizzjoni b’saħħitha u t-trasparenza huma essenzjali biex is-swieq finanzjarji jaħdmu sew, għas-servizz tal-ekonomija reali aktar milli fl-interess ta’ ftit individwi. Xejra oħra f’dawn l-aħħar snin kienet l-iskoperta ta’ kartelli fis-setturi tas-servizzi. Il-Kummissjoni bħalissa qiegħda tindirizza għadd ta’ każijiet fil-qasam tas-servizzi finanzjarji. Fl-4 ta’ Diċembru, il-Kummissjoni mmultat lil tmien banek total ta’ EUR 1 712 468 000 talli ħadu sehem f’kartelli fi swieq għad-derivattivi finanzjarji li jkopru ż-ŻEE.[8] Erbgħa minnhom ħadu sehem f’kartell relatat mad-derivattivi tar-rata tal-imgħax denominati fil-munita euro. Sitta minnhom ħadu sehem f’kartell bilaterali wieħed jew aktar relatat mad-derivattivi tar-rata tal-imgħax denominati fil-yen Ġappuniż. Dawn il-kollużjonijiet huma pprojbiti mill-Artikolu 101 tat-Trattat dwar il-Funzjonament tal-Unjoni Ewropea. Iż-żewġ deċiżjonijiet ġew adottati skont il-proċedura tas-saldu, u l-multi imposti fuq il-partijiet tnaqqsu b’10 % fid-dawl tal-fatt li qablu li jħallsu. Il-Kummissjoni għandha wkoll diversi każijiet pendenti fis-settur tal-ikel, qasam ta’ tħassib dirett għall-konsumaturi. F’Novembru, il-Kummissjoni immultat lil erba’ operaturi Ewropej tas-suq tal-gambli tal-Baħar tat-Tramuntana Heiploeg, Klaas Puul, Kok Seafood (li huma kollha stabbiliti fil-Pajjiżi l-Baxxi) u Stührk (stabbilit fil-Ġermanja) - total ta’ EUR 28 716 000 għat-tħaddim ta’ kartell.[9] Bejn Ġunju 2000 u Jannar 2009, Heiploeg u Klaas Puul qablu li jiffissaw il-prezzijiet u jikkondividu l-volumi ta’ bejgħ tal-gambli tal-Baħar tat-Tramuntana fil-Belġju, Franza, il-Ġermanja u l-Pajjiżi l-Baxxi. Minbarra dawn id-deċiżjonijiet, f’April, il-Kummissjoni bagħtet Dikjarazzjoni ta’ Oġġezzjonijiet lil għadd ta’ fornituri ta’ ċipep tal-ismart-cards għall-allegata parteċipazzjoni tagħhom f’kartell.[10] Iċ-ċipep tal-ismart-cards għandhom ħafna applikazzjonijiet differenti bħal fil-karti tas-SIM, il-karti tal-bank, il-karti tal-identità, u diversi apparati oħrajn. Hija l-fehma preliminari tal-Kummissjoni li ċerti fornituri jaf ikunu kkoordinaw l-imġiba tagħhom fiż-ŻEE biex jevitaw li l-prezzijiet jonqsu. Fil-bidu, il-Kummissjoni ppruvat tagħmel diskussjonijiet ta’ saldu ma’ ċerti impriżi fir-rigward tal-allegata parteċipazzjoni tagħhom. Madankollu, eventwalment reġgħet irreferiet għall-proċedura ta’ antitrust normali minħabba n-nuqqas ta’ progress. Fl-aħħar nett, għandu jiġi mfakkar li l-kartelli jistgħu jifframmentaw is-suq intern u jfixklu l-adattament tal-industrija għal bidliet fil-kundizzjonijiet tas-suq. Għalhekk, il-ħsara li jikkawżaw mhijiex limitata għas-swieq li fih joperaw il-kumpaniji involuti iżda tista’ taffettwa l-kompetittività tal-ekonomija kollha. 2. l-iżgurar ta’ infurzar ta’ antitrust effettiv u l-kontroll tal-fużjonijiet fl-interess tan-negozji u l-konsumaturi Ir-Regolament 1/2003, l-istrument proċedurali ewlieni għall-infurzar tal-Artikoli 101 u 102 tat-TFUE, daħal fis-seħħ fl-1 ta’ Mejju 2004. Ir-regolament immarka żvolta peress li ta s-setgħa lill-infurzaturi kollha fl-UE (il-Kummissjoni, l-awtoritajiet nazzjonali tal-kompetizzjoni, u l-qrati nazzjonali) biex japplikaw ir-regoli ta’ antitrust tal-UE għal ftehimiet u prattiki li jistgħu jaffettwaw il-kummerċ bejn l-Istati Membri, filwaqt li fl-istess ħin jirrispettaw id-drittijiet fundamentali tal-partijiet interessati affettwati, kif protett mid-Drittijiet tal-Karta Ewropea tad-Drittijiet Fundamentali. Inħoloq in-Netwerk Ewropew għall-Kompetizzjoni (NEK) u ġew introdotti għodod ta’ kooperazzjoni biex tiġi żgurata l-applikazzjoni effettiva u koerenti tar-regoli komuni. Abbażi ta’ dan, il-Kummissjoni u l-Awtoritajiet Nazzjonali tal-Kompetizzjoni (NCAs) flimkien għandhom rekord konsiderevoli ta’ infurzar, sostnut minn firxa wiesgħa ta’ ħidma politika. Minn Mejju 2004, il-Kummissjoni fittxet prattiki anti-kompetittivi potenzjali fi kważi kull settur ekonomiku, billi adottat aktar minn 120 deċiżjoni. Min-naħa tagħhom, l-NCAs, investigaw aktar minn 1,600 każ fl-istess perjodu, u dan ta lok għal aktar minn 600 deċiżjoni ta’ infurzar. Fl-2013, il-Kummissjoni bdiet tħares lura lejn l-esperjenza miksuba f’dawk l-għaxar snin biex tanalizza l-ħidma tal-awtoritajiet tal-kompetizzjoni tal-UE fis-setturi u t-tipi ta’ ksur differenti. Iż-żamma ta’ rendikont tal-prijoritajiet u l-kisbiet tal-imgħoddi ser tgħin biex tissaħħaħ il-koordinazzjoni diġà eċċellenti bejn il-Kummissjoni u l-NCAs. Ir-Regolament 1/2003 f’azzjoni Strutturi tal-awtoritajiet nazzjonali tal-kompetizzjoni Il-liġi tal-UE tiddependi fuq li l-Istati Membri jiżguraw li jkun hemm awtoritajiet nazzjonali tal-kompetizzjoni effettivi u mgħammra sew u tħalli ġeneralment f’idejhom it-tfassil tar-reġimi nazzjonali ta’ infurzar tal-kompetizzjoni. L-uniku rekwiżit espliċitu huwa li l-Istati Membri jinnominaw l-awtoritajiet rispettivi tagħhom responsabbli għall-applikazzjoni tal-Artikolu 101 u 102 tat-TFUE b’tali mod li d-dispożizzjonijiet tar-Regolament jitħarsu b’mod effettiv. F’dawn l-aħħar snin, saru riformi strutturali f’diversi Stati Membri. Ġeneralment, l-istrutturi tal-NCAs fin-Netwerk Ewropew għall-Kompetizzjoni (NEK) evolvew għal awtonomija u effettività akbar. Madankollu, tqajmu dubji dwar l-indipendenza u r-riżorsi ta’ xi wħud mill-NCAs. Għandu jiġi evitat li jkun hemm roll-back tal-kisbiet. Konverġenza tas-setgħat ta’ infurzar Ir-Regolament ħalla lill-Istati Membri, fil-libertà li jiddeterminaw il-proċeduri u s-sanzjonijiet tagħhom għall-applikazzjoni tar-regoli tal-kompetizzjoni tal-UE fl-Istati Membri. Minbarra l-obbligu ġenerali fuq l-Istati Membri biex jiżguraw infurzar effettiv, b’mod partikolari permezz tal-applikazzjoni tal-prinċipji ta’ effettività u ekwivalenza, dawn il-kwistjonijiet mhumiex irregolati jew armonizzati mil-liġi tal-UE. B’hekk, il-Kummissjoni u l-NCAs japplikaw l-istess regoli sostantivi skont proċeduri u sanzjonijiet differenti. Il-konverġenza tas-setgħat ta’ infurzar kienet fokus tal-ħidma tal-NEK għal diversi snin. B’mod partikolari, il-NEK ipproduċa rapporti komparattivi ddettaljati dwar is-setgħat ta’ investigazzjoni u ta’ teħid ta’ deċiżjonijiet kif ukoll sett ta’ Rakkomandazzjonijiet tal-NEK dwar is-setgħat ta’ investigazzjoni u ta’ teħid ta’ deċiżjonijiet. Fir-rigward tas-sanzjonijiet għall-ksur tal-liġi tal-kompetizzjoni, il-biċċa l-kbira tal-NCAs jistgħu jimponu multi ċivili/amministrattivi ta’ deterrent u japplikaw metodoloġija bażika simili meta jistabbilixxu l-multi. Ir-riformi li jwasslu għall-konverġenza miżjuda tal-proċeduri ġew imħeġġa minn rakkomandazzjonijiet speċifiċi għall-pajjiżi fil-qafas tal-Istrateġija Ewropa 2020 (Semestru Ewropew) u fil-kuntest tal-Programm ta’ Aġġustamenti Ekonomiċi. Konverġenza tal-klemenza u interfaċċja ma’ oqsma oħra tal-liġi Ġeneralment, il-programmi ta’ klemenza huma rikonoxxuti bħala għodda importanti biex jiġu skoperti kartelli sigrieti. Mill-bidu nett, it-trawwim tal-konverġenza u l-interazzjoni bla xkiel f’dak il-qasam kienet prijorità fil-NEK. B’mod partikolari, il-Programm ta’ Klemenza ta’ Mudell (MLP - Model Leniency Programme) tal-NEK jipprovdi lill-Istati Membri / l-NCAs b’sett koeżiv ta’ regoli u proċeduri bħala mudell minn liema jistgħu jispiraw ruħhom meta jabbozzaw miżuri nazzjonali. Bħala riżultat ta’ dan, kważi kull Stat Membru introduċa programmi ta’ klemenza u kien hemm proċess ta’ allinjament sinifikanti mal-MLP. L-irfinar tal-MLP kien approvat lejn l-aħħar tal-2012. Il-Kummissjoni ser tkompli tosserva mill-qrib il-funzjonament tal-qafas globali għall-infurzar pubbliku tar-regoli tal-kompetizzjoni tal-UE. Fl-2013, il-Kummissjoni adottat inizjattiva ewlenija addizzjonali għall-ambjent regolatorju antitrust: il-proposta għal Direttiva dwar kif iċ-ċittadini u l-kumpaniji jistgħu jitolbu kumpens għad-danni meta jisfaw vittmi ta’ ksur tar-regoli antitrust tal-UE, bħal kartelli u abbużi ta’ pożizzjoni tas-suq dominanti.[11] Il-proposta hija mistennija li tneħħi numru ta’ diffikultajiet prattiċi li jiltaqgħu magħhom il-vittmi meta jippruvaw jiksbu kumpens xieraq għad-danni li jkunu sofrew bħala konsegwenza tal-ksur tal-liġi tal-kompetizzjoni tal-UE. It-tneħħija tal-ostakli għal kumpens effettiv għall-vittmi ta’ ksur tal-antitrust Il-proposta leġiżlattiva Fil-11 ta’ Ġunju, il-Kummissjoni adottat Proposta għal Direttiva dwar l-azzjonijiet għad-danni antitrust għal ksur tal-liġi tal-kompetizzjoni tal-UE. Skont il-liġi tal-UE, kwalunkwe persuna jew kumpanija li tkun sofriet ħsara minħabba ksur tal-liġi tal-kompetizzjoni tal-UE għandha dritt għal kumpens sħiħ. Il-proposta għandha żewġ miri kumplimentari. L-ewwel, li tagħmel id-dritt tal-UE għal kumpens, realtà fl-Istati Membri kollha billi tneħħi d-diffikultajiet prattiċi ewlenin li l-konsumaturi u l-kumpaniji jiltaqgħu magħhom ta’ spiss meta jfittxu rimedju. It-tieni, il-proposta għandha l-għan li ttejjeb l-interazzjoni ta’ tali talbiet privati għad-danni bl-infurzar pubbliku mill-Kummissjoni u l-awtoritajiet nazzjonali tal-kompetizzjoni, biex jitħares infurzar pubbliku b’saħħtu u biex b’mod globali jintlaħaq infurzar aktar effettiv. Biex jintlaħqu dawn il-miri, il-proposta tinkludi regoli sostantivi u proċedurali dwar aspetti kruċjali tal-azzjonijiet għad-danni tal-antitrust, bħall-aċċess għall-evidenza, il-perjodi ta’ limitazzjoni biex jinbdew proċeduri, pożizzjoni, u l-oneru tal-provi fir-rigward tal-kumpens għal spejjeż addizzjonali mgħoddija fil-katina ta’ distribuzzjoni. Il-proposta tfittex li toħloq jew tipprovdi ċertezza legali fir-rigward tal-ammissibbiltà/l-iżvelar tal-provi ppreżentati għall-finijiet tal-infurzar pubbliku. Pereżempju, sabiex titħares l-attrazzjoni tal-progammi ta’ klemenza, tipprevedi li d-dikjarazzjonijiet ta’ klemenza korporattiva ma għandhom qatt jiġu żvelati f’litigazzjoni għal danni privati. Il-proposta tiffaċilita t-talbiet għal kumpens għal danni ta’ segwitu billi tistipula li d-deċiżjonijiet finali dwar il-ksur mill-awtoritajiet nazzjonali tal-kompetizzjoni jkollhom effett probatorju. Miżuri ta’ sostenn B’mod parallel mal-proposta, il-Kummissjoni adottat Komunikazzjoni dwar il-kwantifikazzjoni tal-ħsara antitrust f’azzjonijiet għad-danni abbażi ta’ ksur tal-Artikolu 101 jew 102 tat-Trattat dwar il-Funzjonament tal-Unjoni Ewropea biex tipprovdi gwida lill-qrati u l-partijiet f’azzjonijiet għad-danni. Il-Komunikazzjoni hija akkumpanjata minn Gwida Prattika aktar komprensiva mħejjija mis-servizzi tal-Kummissjoni u tradotta fil-lingwi uffiċjali kollha tal-UE. Fl-aħħar nett, il-proposta hija kkumplimentata mir-Rakkomandazzjoni tal-Kummissjoni dwar ir-rimedju kollettiv, li tirrakkomanda li l-Istati Membri kollha jintroduċu mekkaniżmi ta’ rimedju kollettiv biex jiffaċilitaw l-infurzar tad-drittijiet li ċ-ċittadini tal-Unjoni kollha għandhom skont il-liġi tal-Unjoni, inkluż id-dritt għal kumpens għal ħsara antitrust. Barra minn hekk, fil-5 ta’ Diċembru, il-Kummissjoni adottat il-pakkett ta’ ‘inizjattiva ta’ simplifikazzjoni tal-fużjonijiet’. Il-pakkett jinkludi l-emenda tar-Regolament ta’ Implimentazzjoni dwar il-Fużjonijiet[12] u l-adozzjoni ta’ Avviż ġdid dwar Proċedura Simplifikata.[13] Bħala riżultat ta’ dan, huwa mistenni li l-proporzjon ta’ każijiet indirizzati bil-proċedura ssimplifikata ser jiżdied b’mod sostanzjali. L-inizjattiva ta’ simplifikazzjoni hija eżempju konkret tal-impenn tal-Kummissjoni lejn il-miri tal-programm dwar l-Idoneità u l-Prestazzjoni tar-Regolamentazzjoni (REFIT),[14] li għandha l-għan li tippromwovi t-tkabbir u l-kompetittività billi tnaqqas il-piżijiet regolatorji għan-negozji u ċ-ċittadini tal-UE. 3. L-Immodernizzar tal-Għajnuna mill-Istat biex ir-riżorsi pubbliċi jiġu indirizzati lejn l-objettivi ta’ tisħiħ tal-kompetittività Bħall-prattiki tan-negozju anti-kompetittivi bħall-kartelli, is-sussidji tal-gvern kontra l-liġi jistgħu jiżbilanċjaw il-kundizzjonijiet ekwi, joħolqu ostakli mhux meħtieġa u jaħlu l-potenzjal ta’ tkabbir tas-suq intern. Madankollu, l-appoġġ mill-gvern jista’ jkollu wkoll impatt pożittiv meta jkun indirizzat sew, jindirizza l-fallimenti tas-suq, u joħloq inċentivi għall-investimenti u impriżi li inkella ma kinux iseħħu. Għajnuna mill-Istat ‘tajba’ tista’ tistimula l-innovazzjoni u l-iżvilupp tal-kapital uman. Il-politika dwar l-għajnuna mill-Istat tal-UE tista’ tgħin ukoll lill-awtoritajiet nazzjonali jisfruttaw bl-aħjar mod possibbli r-riżorsi li qegħdin jonqsu fi żmien ta’ limitazzjonijiet tal-baġit. Il-promozzjoni tan-nefqa pubblika fuq politiki orjentati lejn it-tkabbir hija prijorità ewlenija għall-UE f’dan il-kuntest ekonomiku u r-raġunament ewlieni tal-istrateġija għall-Immodernizzar tal-għajnuna mill-Istat.[15] Il-proċess ta’ riforma tal-istrateġija qiegħed jitlesta, hawn taħt qegħdin jingħataw l-elementi ewlenin li l-Kummissjoni ħadmet fuqhom fl-2013. L-indirizzar tal-lakuni fil-kompetittività madwar l-UE kollha b’għajnuna reġjonali mmirata F’Ġunju 2013, il-Kummissjoni adottat il-Linji Gwida dwar l-Għajnuna Reġjonali għall-perjodu 2014-2020.[16] L-adozzjoni ġiet segwita minn konsultazzjonijiet estensivi mal-partijiet interessati (l-Istati Membri, l-awtoritajiet reġjonali u lokali, l-assoċjazzjonijiet ta’ impriżi, il-gruppi ta’ interess, il-kumpaniji u ċ-ċittadini individwali), il-Parlament Ewropew, il-Kumitat tar-Reġjuni, u l-Kumitat Ekonomiku u Soċjali Ewropew. Il-Linji Gwida dwar l-Għajnuna Reġjonali jgħinu biex inaqqsu l-lakuni fil-kompetittività madwar l-UE kollha billi jappoġġjaw l-investimenti produttivi fi proġetti b’valur miżjud, speċjalment fir-reġjuni l-aktar żvantaġġati tal-Ewropa. L-adattament għall-isfidi tal-iżvilupp ta’ infrastruttura tal-broadband: linji gwida ġodda dwar l-Għajnuna mill-Istat tal-Broadband F’Jannar, daħlu s-seħħ il-linji gwida riveduti għall-applikazzjoni tar-regoli dwar l-għajnuna mill-Istat tal-UE għas-settur tal-broadband[17]. Il-linji gwida jgħinu lill-Istati Membri jilħqu l-objettivi tal-Aġenda Diġitali għall-Ewropa, isaħħu l-obbligi ta’ aċċess miftuħ, itejbu t-trasparenza u jiffaċilitaw l-għajnuna mmirata sew, filwaqt li jissimplifikaw ir-regoli biex ikunu jistgħu jittieħdu deċiżjonijiet aktar malajr. Barra minn hekk, l-adozzjoni ta’ Regolament ta’ Abilitazzjoni rivedut[18] tintroduċi ċerta infrastruttura tal-broadband fost il-kategoriji l-ġodda ta’ għajnuna li l-Kummissjoni tista’ tiddeċiedi li teżenta mill-obbligu ta’ notifika minn qabel, u dan jikkontribwixxi biex jiffaċilita l-implimentazzjoni ta’ proġetti tal-broadband. Il-promozzjoni ta’ qafas ta’ finanzjament b’saħħtu u stabbli: Regoli ġodda dwar l-għajnuna mill-Istat għall-aċċess għall-finanzjament L-impriżi żgħar u medji (SMEs) huma s-sinsla tal-ekonomija tal-Ewropa: tnejn minn kull tliet impjiegi fis-settur privat kif ukoll aktar minn nofs il-valur miżjud maħluq min-negozji fl-UE jiġu mill-SMEs. Dawn huma wkoll mutur tal-kompetittività Ewropea b’rwol ewlieni fl-innovazzjoni. Iżda dawn l-impriżi ħafna drabi jsibuha diffiċli biex jiksbu aċċess għall-finanzjament. F’dan l-isfond, il-Kummissjoni rrivediet il-linji gwida dwar l-għajnuna mill-Istat iddedikati għall-promozzjoni ta’ investimenti fil-kapital ta’ riskju fl-SMEs. Il-Linji Gwida dwar il-Finanzjament ta’ Riskju jistabbilixxu l-kundizzjonijiet li l-Istati Membri għandhom jissodisfaw meta jagħtu appoġġ biex jippromwovu l-aċċess għall-kapital tar-riskju tal-SMEs fl-istadji ta’ żvilupp bikrin tagħhom, b’mod partikolari biex jiġi żgurat li tali għajnuna timmira lakuna pprovata fl-ekwità u ma tolqotx lill-operaturi finanzjarji. Il-Linji Gwida l-ġodda dwar il-Finanzjament ta’ Riskju ġew adottati f’Jannar 2014, wara żewġ konsultazzjonijiet pubbliċi, workshop u laqgħa multilaterali mal-Istati Membri. Linji gwida dwar l-għajnuna mill-Istat għas-salvataġġ u r-ristrutturar biex jiġu appoġġjati l-impriżi f’diffikultajiet temporanji F’Novembru, il-Kummissjoni nediet konsulatazzjoni pubblika fid-dawl tar-reviżjoni tal-linji gwida dwar l-għajnuna mill-Istat għall-appoġġ ta’ impriżi mhux finanzjarji li jkunu f’diffikultà. Ir-regoli l-ġodda dwar is-salvataġġ u r-ristrutturar ser jiġu adottati fl-2014 u ser iżommu l-bilanċ delikat bejn il-limitazzjoni tat-tnaqqis tal-kapaċità kkawżat mid-diffikultajiet u l-minimizzazzjoni tad-dannu ekonomiku kkawżat miż-żamma ta’ impriżi mhux vijabbli fis-suq. Iż-żamma ta’ kumpaniji ineffiċjenti f’sitwazzjoni ta’ emerġenza għandha impatt negattiv fuq il-baġits pubbliċi u tista’ xxekkel severament il-kompetittività u t-tkabbir ekonomiku. Il-prinċipji li jispiraw il-linji gwidi l-ġodda għandhom l-għan li jipproteġu l-impjiegi u l-għarfien tal-kumpaniji li huma vijabbli ladarba jiġu ristrutturati u li jipprovduhom bl-appoġġ li għandhom bżonn biex jinġiebu fi tmiemhom l-operazzjonijiet mhux vijabbli. L-istimulazzjoni tat-tkabbir innovattiv: Linji gwida dwar l-għajnuna mill-Istat għar-RŻI (Riċerka, Żvilupp u Innovazzjoni) Il-Kummissjoni qiegħda wkoll fil-proċess li tirrevedi l-linji gwida dwar l-għajnuna mill-Istat għar-RŻI, bil-għan li jiġu adottati regoli ġodda fl-2014. L-investiment fl-R&Ż huwa kruċjali għall-kompetittività u huwa wieħed mill-miri ewlenin tal-istrateġija Ewropa 2020. Il-livell ta’ riċerka u żvilupp fl-Ewropa jibqa’ limitat minħabba fallimenti tas-suq: il-qafas ta’ RŻI rivedut ser jgħin biex isarraf il-miżuri ta’ għajnuna mill-Istat f’livelli ogħla ta’ riċerka u innovazzjoni, hekk kif iġib aktar flessibbiltà u inqas burokrazija għall-Istati Membri meta jimplimenta l-għajnuna tar-RŻI. B’mod partikolari, ser tingħata aktar enfasi lill-attivitajiet qrib is-suq bħall-iżvilupp sperimentali (inkluż proġetti pilota u dimostraturi), infrastruttura tar-riċerka u innovazzjoni (inkluż innovazzjoni mhux teknoloġika). Mill-2007, il-Kummissjoni approvat aktar minn 200 skema nazzjonali fir-riċerka, l-iżvilupp u l-innovazzjoni. Il-linji gwida futuri dwar l-għajnuna mill-Istat għall-enerġija u l-ambjent Il-politika dwar l-għajnuna mill-Istat tikkontribwixxi għall-istrateġija fit-tul tal-UE għall-enerġija u t-tibdil fil-klima abbażi tas-sigurtà tal-provvista, is-sostenibbiltà u l-kompetittività. Dan tagħmlu billi tiftaħ is-swieq tal-enerġija, iżżomm kundizzjonijiet ekwi, u toħloq inċentivi u qafas xieraq għall-investimenti li huma meħtieġa fid-deċenji li ġejjin. Ir-reviżjoni attwali tal-Kummissjoni tal-linji gwida dwar l-għajnuna mill-Istat dwar l-enerġija u l-ambjent tfittex li tadotta regoli ġodda fl-2014. Il-linji gwida l-ġodda ser jikkumplimentaw il-linji gwida dwar l-għajnuna mill-Istat tal-ETS ta’ Mejju 2012. Filwaqt li fil-linji gwida l-ġodda ser jinżammu l-elementi tradizzjonali tal-għajnuna ambjentali, il-proċess ta’ Mmodernizzar tal-Għajnuna mill-Istat qiegħed ifittex li jiżgura sinerġija mill-qrib mal-istrateġija Ewropa 2020 u l-inizjattivi ewlenin tagħha. Il-mira strateġika globali tar-reviżjoni hija li tgħin lill-pajjiżi tal-UE jinvestu aħjar biex jilħqu l-miri tal-politika dwar l-enerġija tal-UE u li tiffaċilita l-appoġġ effiċjenti biex jinkiseb livell ogħla ta’ protezzjoni ambjentali. Din tinvolvi l-promozzjoni tal-investimenti fl-effiċjenza enerġetika, li l-appoġġ pubbliku jiġi mmirat aħjar lejn is-sorsi ta’ enerġija rinnovabbli, u l-promozzjoni tal-użu tas-sussidji biex jittejbu l-interkonnessjonijiet u jiġu żviluppati netwerks transfruntieri. Dawn l-aħħar żewġ punti huma fost l-innovazzjonijiet ewlenin tal-linji gwida l-ġodda. Il-linji gwida l-ġodda ser ikollhom l-għan li jnaqqsu t-tfixkil fil-kompetizzjoni tal-miżuri ta’ għajnuna mill-Istat għall-ambjent u l-enerġija, b’mod partikolari billi jillimitaw l-għajnuna għall-minimu meħtieġ u jinċentivaw l-istrumenti favur is-suq. Il-linji gwida l-ġodda ser ikunu konsistenti b’mod sħiħ mal-objettivi tat-tibdil fil-klima u l-enerġija tal-UE f’konformità mal-Istrateġija Ewropa 2020 u ser jappoġġjaw l-Istati Membri fl-isforzi tagħhom biex jilħquhom. 4. it-trawwim ta’ settur finanzjarju ġust u stabbli biex tiġi appoġġjata l-ekonomija reali Il-kriżi ekonomika li toriġina mis-settur finanzjarju għamlet xi ftit ħsara lill-fiduċja fis-swieq finanzjarji. Madankollu, is-swieq finanzjarji li huma stabbli, siguri, miftuħin, kompetittivi u ġusti huma assolutament meħtieġa biex tinżamm fażi bbilanċjata u sostenibbli ta’ espansjoni ekonomika. Il-Kummissjoni impenjat ruħha fi sforzi regolatorji varjati ħafna biex jitnaqqsu r-riskji sistemiċi u tiżdied it-trasparenza tas-swieq finanzjarji. Il-kawżi ewlenin tal-kriżi u l-isfidi li joħloq l-istadju ekonomiku attwali ma jistgħux jiġu indirizzati mingħajr ma jiġu kkombinati flimkien strumenti ta’ politika differenti. F’dan il-kuntest, l-infurzar tal-antitrust biex jiġi promoss settur finanzjarju ġust u kompetittiv jaħdem id f’id mal-kontroll tal-għajnuna mill-Istat fuq ir-ristrutturar tal-banek. Minbarra l-infurzar tal-kompetizzjoni, hemm proposti leġiżlattivi li għandhom l-objettiv li jtejbu l-ambjent regolatorju. L-isforzi politiċi fuq il-kompetizzjoni tal-Kummissjoni għal settur finanzjarju aktar trasparenti: L-iffokar fuq id-derivattivi u r-rati ta’ referenza Saru sforzi konsidervoli fuq is-suq tad-derivattivi, fid-dawl tad-daqs tiegħu u r-rwol tiegħu fil-hedging tal-iskopertura tar-riskju għall-istituzzjonijiet bħall-banek, il-fondi tal-pensjonijiet, u l-impriżi industrijali. Ir-Regolament dwar l-Infrastruttura tas-Suq Ewropew (EMIR), li daħal fis-seħħ is-sena l-oħra, jitlob li l-kuntratti tad-derivattivi standardizzati jiġu kklerjati ċentralment.[19] Fir-reviżjoni tad-Direttiva dwar is-Swieq tal-Istrumenti Finanzjarji (MIFID - Markets in Financial Instruments Directive), il-Kummissjoni pproponiet li dawn id-derivattivi għandhom jiġu kkummerċjalizzati fi pjattaformi kummerċjali trasparenti u organizzati.[20] L-għodod tal-antitrust tal-Kummissjoni huma kumplimentari għal dawk il-miżuri regolatorji. Dan, b’mod partikolari, ifisser li l-kumpaniji li jkunu qed jippjanaw li jipprovdu n-negozjar fil-kambju ma għandhomx ma jitħallewx jagħmlu dan mill-imġiba anti-kompetittivà tal-oħrajn. Huwa partikolarment importanti għall-iswaps ta’ inadempjenza tal-kreditu (CDS - credit default swaps), fid-dawl tar-rwol li għandhom dawn il-prodotti fis-settur finanzjarju: fl-2013, il-valur gross nozzjonali tal-kważi 2 miljun kuntratt tas-CDS attiv kien jaqbeż l-EUR 10 triljuni. Fl-2011, il-Kummissjoni fetħet investigazzjoni fuq is-suq tas-CDS, li rriżultat fil-ħruġ ta’ Dikjarazzjoni ta’ Oġġezzjonijiet fl-1 ta’ Lulju 2013. Id-Dikjarazzjoni ta Oġġezzjonijiet kienet indirizzata lil Bank of America Merrill Lynch, Barclays, Bear Stearns, BNP Paribas, Citigroup, Credit Suisse, Deutsche Bank, Goldman Sachs, HSBC, JP Morgan, Morgan Stanley, Royal Bank of Scotland, UBS kif ukoll lill-Assoċjazzjoni Internazzjonali tal-Iswaps u d-Derivattivi (ISDA - International Swaps and Derivatives Association) u l-fornitur tas-servizzi tad-dejta Markit.[21] Wara l-investigazzjoni, il-Kummissjoni waslet għall-konklużjoni preliminari li dawn il-kumpaniji u assoċjazzjonijiet jafu jikkoordinaw l-imġiba tagħhom biex jipprevjenu b’mod konġunt milli l-iskambji jidħlu fis-suq tas-CDS bejn l-2006 u l-2009, u b’hekk kisru r-regoli antritrust tal-UE li jipprojbixxu l-ftehimiet anti-kompetittivi, il-prattiki miftiehma u d-deċiżjonijiet ta’ assoċjazzjonijiet ta’ impriżi. B’mod parallel, f’Diċembru, il-Kummissjoni kkonkludiet l-investigazzjoni tal-każijiet antitrust relatati mar-rati ta’ referenza ta’ Libor, Euribor u Tibor fir-rigward tal-partijiet ta’ riżolviment (ara hawn fuq f’paġna 4). L-investigazzjonijiet bdew fl-2011 u kienu indirizzati bħala prijorità ewlenija mill-Kummissjoni.[22] Dawk il-każijiet antitrust jenfasizzaw kemm l-importanza kif ukoll il-vulnerabbiltà tal-parametri referenzjarji. Il-parametri referenzjarji jaffettwaw il-valur ta’ diversi strumenti finanzjarji, bħall-iswaps tar-rati tal-imgħax u l-ftehimiet ta’ rata tal-kambju forward kif ukoll kuntratti kummerċjali u mhux kummerċjali bħal ftehimiet ta’ forniment, self u ipoteki. Għandhom ukoll rwol importanti fil-ġestjoni tar-riskju. F’Settembru, il-Kummissjoni proponiet abbozz ta’ Regolament biex terġa’ ddaħħal il-fiduċja f’dawk il-parametri referenzjarji.[23] Il-mira aħħarija tal-proposta hija li tiżgura l-integrità tal-parametri referenzjarji billi jiġi ggarantit li ma jkunux soġġetti għal kunflitti ta’ interess, li jirriflettu r-realtà ekonomika li huma maħsuba li jkejlu, u li jintużaw b’mod xieraq. Il-politika dwar l-għajnuna mill-Istat li tifforma ristrutturar u aġġustamenti fil-karta tal-bilanċ fis-settur bankarju Fin-nuqqas tar-regoli ta’ rkupru u riżoluzzjoni tal-UE, li issa huma stabbiliti fid-Direttiva dwar l-Irkupru u r-Riżoluzzjoni tal-Banek,[24] Ir-regoli dwar l-għajnuna mill-Istat għas-settur bankarju ddeterminaw b’mod effettiv il-kundizzjonijiet għar-riżoluzzjoni tal-banek fil-livell tal-UE. Sa mill-bidu tal-kriżi, il-gvernijiet tal-UE wieġbu għat-theddid għall-istabbiltà finanzjarja billi pprovdew appoġġ pubbliku qawwi lill-istituzzjonijiet bankarji rispettivi tagħhom. Għal dawn l-aħħar ħames snin, il-politika dwar l-għajnuna mill-Istat intużat biex tikkoordina r-rispons tal-Istati Membri, jinżammu l-kundizzjonijiet ekwi fis-settur bankarju, u biex jiġi żgurat li s-salvataġġi jitwettqu skont kundizzjonijiet simili fl-Unjoni kollha. L-elementi ewlenin tad-deċiżjonijiet ta’ ristrutturar kienu li l-banek benefiċjarji jitreġġgħu lura għal vijabbiltà fit-tul, tiġi żgurata l-kondiviżjoni tal-piżijiet, u jiġu eliminati d-distorsjonijet fil-kompetizzjoni. Il-Komunikazzjoni Bankarja ġeddet dawn ir-regoli dwar l-għajnuna mill-Istat mill-1 ta’ Awwissu.[25] Sakemm joħroġ avviż ieħor, ir-regoli l-ġodda ser ikomplu jiżguraw rispons politiku konsistenti għall-kriżijiet finanzjarji madwar l-UE kollha u sejrin jillimitaw id-distorsjonijiet fil-kompetizzjoni fis-suq intern. Matul is-sena, il-Kummissjoni adottat diversi deċiżjonijiet dwar ir-ristrutturar tal-banek taħt ir-regoli l-ġodda. Fis-6 ta’ Settembru, il-Kummissjoni approvat b’mod temporanju bħala għajnuna ta’ salvataġġ, taħt regoli ġodda dwar l-għajnuna mill-Istat, il-garanziji tal-Istat fuq obbligazzjonijiet li għadhom kif jinħarġu ta’ żewġ banek Sloveni, Factor banka d.d. u Probanka d.d. Fit-18 ta’ Diċembru, il-Kummissjoni approvat deċiżjonijiet dwar il-miżuri ta’ għajnuna mill-Istat favur ħames banek Sloveni. Il-Kummissjoni approvat il-pjanijiet ta’ ristrutturar ta’ Nova Ljubljanska banka d.d. (NLB) u ta’ Nova Kreditna Banka Maribor d. d. (NKBM), b’mod partikolari peress li jippermettu lill-banek isiru aktar vijabbli fuq perjodu ta’ żmien twil mingħajr ma jfixklu b’mod mhux ġust il-kompetizzjoni. Il-Kummissjoni approvat wkoll l-istralċ ordinat ta’ Factor Banka d.d. u Probanka d.d., b’mod partikolari minħabba li d-distorsjonijiet tal-kompetizzjoni maħluqin mill-għajnuna ser jiġu minimizzati mill-ħruġ komplet mis-suq ta’ żewġ banek. Fl-aħħar nett, il-Kummissjoni approvat b’mod temporanju għajnuna ta’ salvataġġ favur Abanka Vipa d.d., għal raġunijiet ta’ stabbilta finanzjarja. Fil-kuntest tal-Proċedura ta’ Żbilanċi Makroekonomiċi, is-Slovenja kellha twettaq reviżjoni tal-kwalità tal-assi u test tal-istress tas-settur bankarju Sloven (AQR/ST). Il-valutazzjoni tar-riżultati tal-AQR/ST, ippubblikata mis-Slovenja fit-12 ta’ Diċembru, ġiet inkorporata fil-ħames deċiżjonijiet tal-Kummissjoni fit-18 ta’ Diċembru. Deċiżjonijiet dwar ir-ristrutturar tal-banek innotifikati qabel l-1 ta’ Awwissu 2013 Fil-każ tal-Grupp Hypo Alpe Adria (HGAA), f’Awwissu 2013, il-Kummissjoni approvat pjan skont liema l-partijiet operattivi tal-bank fl-Awstrija u x-Xlokk tal-Ewropa ser jinbiegħu sa mhux aktar tard min-nofs l-2015, filwaqt li l-bqija mhux vijabbli ser titpoġġa fi proċess ta’ stralċ ordnat. Sakemm jitlesta l-proċess ta’ bejgħ, l-Awstrija timpenja ruħha għal għadd ta’ restrizzjonijiet għal negozju ġdid, b’mod partikolari fir-rigward tal-kontroll tar-riskju, u b’hekk tiżgura li tissaħħaħ il-kummerċjabilità tas-sussidjarji u li d-distorsjonijiet tal-kompetizzjoni jinżammu fil-livell l-aktar baxx possibbli. Fil-każ ta’ Banca Monte dei Paschi di Siena (MPS), il-gvern Taljan ipprovda EUR 2 biljun biex ikopru defiċit kapitali li ġej mit-test tal-istress tal-Awtorità Bankarja Ewropea f’Diċembru 2011. Wara li żgurat li l-mudell ta’ negozju tal-bank huwa inqas riskjuż u jipprovdi għal vijabbiltà fit-tul, il-Kummissjoni approvat il-pjan ta’ ristrutturar tal-MPS f’Novembru 2013. Barra minn hekk, il-kontroll tal-għajnuna mill-Istat huwa għodda importanti biex jiġi żgurat li l-banek jerġgħu lura għall-funzjoni ekonomika ewlenija tagħhom bħala selliefa lill-ekonomija reali, permezz ta’ kundizzjonalità fid-deċiżjonijiet ta’ ristrutturar. Fi Spanja, l-2013 kienet l-ewwel sena sħiħa ta’ implimentazzjoni tad-diversi pjanijiet ta’ ristrutturar approvati għall-banek li rċevew għajnuna mill-Istat taħt programm ta’ assistenza finanzjarja ta’ tmintax-il xahar approvat f’Lulju 2012. Il-pjanijiet ta’ ristrutturar immirati lejn l-iffukar mill-ġdid tal-banek għal attivitajiet aktar riskjużi lejn l-SMEs u self korporattiv ieħor. Matul l-ewwel nofs tal-2013, tlestew l-hekk imsejħa eżerċizzji ta’ obbligazzjonijiet subordinati għall-banek li jirċievu għajnuna mill-Istat, fejn ġew iġġenerati kważi EUR 13-il biljun ta’ kapital f’dawk il-banek u tnaqqset l-ħtieġa ta’ fondi pubbliċi addizzjonali. Fl-2013, il-Kummissjoni, flimkien mal-BĊE u l-FMI, baqgħu wkoll jipprovdu assistenza finanzjarja lill-Istati Membri li kienu talbuha. Il-kontroll tal-għajnuna mill-Istat ikkontribwixxa għall-programmi ta’ aġġustament ekonomiku fl-Irlanda, il-Ġreċja, il-Portugall, u Ċipru. Ir-ristrutturar tas-settur bankarju, inkluż kondizzjonalità estensiva tas-settur finanzjarju, kien wieħed mir-rekwiżiti ta’ politika ewlenin indirizzati f’dawk il-pajjiżi. Suq Uniku miftuħ, effiċjenti u sigur għall-pagamenti Il-Kummissjoni ffukat ukoll l-isforzi ta’ infurzar u regolatorji tagħha fil-qasam tal-pagamenti. Eżempju ta’ dan hija l-investigazzjoni antitrust miftuħa f’Settembru 2011 biex jiġi eżaminat il-proċess ta’ standardizzazzjoni għall-pagamenti fuq l-internet imwettqa mill-Kunsill Ewropew tal-Pagamenti (EPC) u magħluqa f’Ġunju 2013.[26] It-teħid ta’ azzjoni biex jiġi żgurat li l-proċessi ta’ standardizzazzjoni ma jaffettwawx id-dħul fis-suq u l-innovazzjoni L-EPC huwa l-korp ta’ teħid ta’ deċiżjonijiet u koordinazzjoni tal-industrija bankarja Ewropea fir-rigward tal-pagamenti. Il-Kummissjoni kellha tħassib li permezz tal-ħidma tagħha fuq l-istandards għall-pagamenti elettroniċi, u b’mod partikolari l-Qafas tal-Pagamenti elettroniċi, l-EPC seta’ jeskludi l-fornituri tal-internet li mhumiex banek mis-suq tal-pagamenti elettroniċi. Il-pagamenti fuq l-internet huma vitali għall-iżvilupp ta’ kummerċ elettroniku u l-funzjonament tajjeb tas-suq intern tal-UE. Matul l-investigazzjoni, l-EPC ħabbar id-deċiżjoni tiegħu li jwaqqaf l-iżvilupp tal-Qafas tal-Pagamenti elettroniċi u kwalunkwe inizjattiva ta’ standardizzazzjoni oħra li jkollha l-istess għan jew effett. Bħala riżultat ta’ dan, ir-rikorrent f’dan il-każ, Sofort AG, irtira l-ilment tiegħu. F’dawn iċ-ċirkostanzi, il-Kummissjoni ddeċidiet li tagħlaq l-investigazzjoni tagħha. Id-Direttiva riveduta dwar is-Servizzi ta’ Pagamenti[27] tippermetti b’mod espliċitu lill-atturi li mhumiex banek joperaw f’kompetizzjoni mal-banek fil-pagamenti fuq l-internet u bil-kard. F’dak il-każ, ir-regolamentazzjoni kkumplimentat b’mod effettiv l-infurzar tal-antitrust. Eżempju ieħor ta’ sinerġija bejn ir-regolamentazzjoni ex-ante u l-infurzar tal-kompetizzjoni ex-post hija l-Proposta għal Regolament dwar it-tariffi tal-interkambju għall-pagamenti bbażati fuq il-kard,[28] li jqis żewġ deċenji ta’ proċeduri ta’ kompetizzjoni li jinvolvu kumpaniji tal-kards. Ħafna drabi, it-tariffi tal-interkambju kienu taħt l-iskrutinju tal-awtoritajiet u r-regolaturi tal-kompetizzjoni. Il-Kummissjoni adottat diversi deċiżjonijiet taħt ir-regoli antitrust tal-UE, inkluż id-deċiżjoni MasterCard ta’ Diċembru 2007.[29] Kien hemm ukoll numru ta’ proċeduri nazzjonali, inkluż fil-Polonja, l-Ungerija, l-Italja, il-Latvja, ir-Renju Unit, il-Ġermanja u Franza. Madankollu, is-suq Ewropew tal-pagamenti bil-kard jibqa’ pjuttost frammentat u t-tariffi tal-interkambju jibqgħu varji ħafna. Sabiex tiġi indirizzata din il-kwistjoni, il-Kummissjoni pproponiet l-adozzjoni tar-Regolament dwar it-tariffi tal-interkambju. Il-proposta għandha l-għan li tiżviluppa suq fuq livell Ewropew għall-pagamenti, li ser jippermetti lill-konsumaturi, lill-bejjiegħa bl-imnut u negozji oħrajn igawdu mill-benefiċċji kollha tas-suq intern tal-UE, inkluż il-kummerċ elettroniku, f’konformità mal-Aġenda Diġitali tal-Ewropa 2020. Il-projbizzjoni prevista mid-Direttiva riveduta dwar is-Servizzi ta’ Pagamenti fuq il-ġbir tas-soprataxxi fuq il-kards ta’ ħlas għall-kards tal-interkambju rregolati bit-tariffi tikkumplimenta d-dispożizzjonijiet tad-Direttiva dwar il-Drittijiet tal-Konsumatur,[30] li għandha ssir applikabbli madwar l-UE kollha mit-13 ta’ Ġunju 2014. Ir-regoli l-ġodda ser iwaqqfu lill-operaturi tas-suq milli japplikaw soprataxxi fuq il-pagamenti għal kwalunkwe mezz ta’ pagament li jaqbeż il-kost li jrid iħallas l-operatur tas-suq għall-użu ta’ tali mezz. 5. L-Enerġija: is-settur LI FIH hija meħtieġa “aktar l-Ewropa” L-enerġija huwa wieħed mis-setturi fejn it-twettiq tas-Suq Uniku ser iġib miegħu l-akbar benefiċċji għan-negozji u ċ-ċittadini tal-Ewropa. Madankollu, l-isforzi tar-riforma maħsuba biex ilestu suq intern għall-enerġija, li jinkludu t-tielet Pakkett ta’ Enerġija mniedi fl-2007[31] qegħdin jieħdu aktar żmien milli mistenni biex ikollhom impatt fil-prattika. Tliet sfidi ewlenin identifikati fl-2013 huma d-dipendenza dejjem tikber tal-UE fuq l-enerġija importata, il-prezzijiet tal-enerġija dejjem jiżdiedu u n-nuqqas ta’ investiment.[32] L-enerġija rinnovabbli ser ikollha rwol ewlieni fit-tranżizzjoni lejn sistema tal-enerġija kompetittiva, sigura u sostenibbli. L-enerġija għandha rwol kruċjali fl-ekonomija tal-Ewropa. L-enerġija hija input ewlieni għall-industrija u tolqot kważi kull aspett mill-ħajja ta’ kuljum tal-konsumaturi. Il-kostijiet tal-enerġija għandhom impatt konsiderevoli fuq l-attività ekonomika. Il-prezz tal-enerġija huwa sors ewlieni ta’ tħassib għall-kompetittività Ewropea, speċjalment fl-industriji intensivi fl-enerġija, u jhedded l-ewwel pożizzjoni tal-Ewropa għal dawn l-aħħar għaxar snin fid-dekarbonizzazzjoni. Madankollu, hemm kunsens wiesa’ dwar dak li huwa meħtieġ biex jiġu indirizzati dawn l-isfidi: li l-UE tiġi pprovduta b’qafas komuni għall-enerġija, isir investiment fl-infrastruttura, tiżdied l-effiċjenza enerġetika, u tiġi mħeġġa għajnuna aktar effiċjenti u integrata aħjar għas-suq għas-sorsi ta’ enerġija rinnovabbli. Il-kompetizzjoni hija parti mit-taħlita politika li tista’ tindirizza dawn l-isfidi. Il-leġiżlazzjoni dwar l-enerġija tal-UE kkontribwixxiet għat-tneħħija tal-monopolji legali, l-armonizzazzjoni tar-regoli, u introduċiet miżuri biex tappoġġja l-integrazzjoni u l-liberalizzazzjoni tas-suq. Il-politika dwar il-kompetizzjoni, min-naħa tagħha, tfittex li tiżgura li l-kumpaniji ma jżommux jew ma jerġgħux jistabbilixxu ostakli għall-kompetizzjoni. Għalhekk il-miżuri dwar l-infurzar, ir-regolamentazzjoni u l-liberalizzazzjoni tal-kompetizzjoni, kollha jikkontribwixxu għat-tliet pilastri tal-politika dwar l-enerġija tal-UE: is-sostenibbiltà, il-kompetittività u l-iskrutinju tal-provvista. Xorta waħda, f’xi Stati Membri, il-kompetizzjoni fis-swieq tal-gass u l-elettriku tibqa’ limitata mhux biss minħabba l-implimentazzjoni bil-mod tal-leġiżlazzjoni, iżda anki minħabba n-natura ta’ dawk is-setturi li huma kkaratterizzati minn investiment ta’ livell ta’ dħul għoli u limitati mill-kapaċità tal-infrastruttura fiżika. Għalkemm is-swieq tal-enerġija tal-UE jibqgħu prinċipalment ta’ natura nazzjonali jew reġjonali, l-integrazzjoni tagħhom żdiedet. Integrazzjoni ulterjuri tista’ tnaqqas il-varjazzjonijiet fil-prezzijiet u ttejjeb l-effiċjenza u l-kompetizzjoni globali. F’dan is-sens, l-infurzar b’saħħtu tar-regoli antitrust isaħħaħ l-effikaċja tar-regolamenti ex-ante u l-intervent tal-Istat għandu jkun imfassal sew sabiex jiġi limitat l-impatt fuq il-prezzijiet tal-enerġija. Mill-1 ta’ Jannar, huma applikabbli l-linji gwida dwar l-għajnuna mill-Istat fuq l-Iskemi ta’ Kwoti tal-Emissjonijiet (ETS). Il-qafas il-ġdid jippermetti lill-Istati Membri jeżentaw lill-industriji intensivi fl-enerġija mill-ispejjeż indiretti tas-CO2 fil-prezz tal-elettriku tagħhom u jindirizza r-riskju tar-rilokazzjoni lejn pajjiżi barra l-UE fejn ir-regolamentazzjoni ambjentali hija inqas stretta.[33] Fl-2013, il-Kummissjoni approvat tali skemi f’ħames Stati Membri: il-Belġju, il-Ġermanja, il-Pajjiżi l-Baxxi, Spanja u r-Renju Unit.[34] Min-naħa l-oħra, il-pjanijiet tal-awtoritajiet Ġermanizi li jagħtu tali appoġġ lil ċerti produtturi ta’ metalli mhux tal-ħadid ġew iddikjarati inkompatibbli, peress li dan kien jimplika tfixkil serju tal-kompetizzjoni għad-detriment tal-produtturi fi Stati Membri oħra.[35] Il-promozzjoni ta’ swieq tal-enerġija miftuħin u kompetittivi billi jiġi żgurat aċċess mhux diskriminatorju u kundizzjonijiet ekwi Fl-2013, l-azzjonijiet ta’ infurzar tal-antitrust ikkontribwixxew jew ser jikkontribwixxu fil-futur biex irażżnu l-prezzijiet tal-enerġija billi jiġġieldu kontra mġiba abbużiva jew kollużiva li twassal għas-segmentazzjoni tas-swieq u l-allokazzjoni ineffiċjenti tal-enerġija. Il-każijiet li bħalissa huma taħt investigazzjoni mill-Kummissjoni eżaminaw l-imġiba tal-kumpaniji attivi fis-settur taż-żejt raffinat, il-prodotti taż-żejt raffinat u l-bijokarburanti;[36] Gazprom, fir-rigward tal-provvista tal-gass liċ-Ċentru u l-Lvant tal-Ewropa;[37] BEH, fir-rigward tal-provvista tal-elettriku fil-Bulgarija;[38] u l-iskambji tal-enerġija.[39] F’April, il-Kummissjoni aċċettat u adottat deċiżjoni li tagħmel vinkolanti l-impenji minn ČEZ, l-operatur stabbilit tal-elettriku Ċek.[40] Infetħet investigazzjoni fid-dettall fis-settur elettriku Ċek f’Ġunju 2011, wara spezzjonijiet mhux imħabbra fl-2009. Wara li ČEZ offriet impjenji biex tindirizza t-tħassib tal-Kummissjoni, f’Lulju 2012 twettaq test tas-suq u l-eżitu tiegħu kien ikkunsidrat sodisfaċenti. ČEZ ser iċċedi bejn 800 sa 1,000 MW mill-kapaċità ta’ ġenerazzjoni tagħha. Din iċ-ċessjoni ser tippermetti lil attur ġdid jidħol fis-suq tal-elettriku Ċek u jikkompeti mal-operatur stabbilit. Il-Kummissjoni bdiet ukoll proċeduri formali kontra l-kambju tal-enerġija Rumen OPCOM,[41] li, flimkien mal-kumpanija azzjonarja CNTEE Transelectrica, f’Mejju rċeviet Dikjarazzjoni ta’ Oġġezzjonijiet. Il-Kummissjoni fuq bażi preliminari sabet li OPCOM, l-operatur tal-unika skambju tal-enerġija fir-Rumanija, qiegħda tiddiskrimina kontra l-kumpaniji abbażi tas-sede prinċipali tagħhom. L-iskambji tal-enerġija għandhom rwol importanti fl-għoti ta’ informazzjoni dwar il-prezz pubbliku: prattiki ta’ negozju restrittivi, billi jżidu l-ispejjeż tal-operaturi tas-suq barranin biex jagħmlu n-negozju, jillimitaw il-likwidità u l-effiċjenza tas-swieq tal-elettriku. L-aċċess għas-swieq tal-enerġija huwa essenzjali biex jintlaħqu prezzijiet tal-elettriku trasparenti u affidabbli fis-swieq tal-bejgħ bl-ingrossa u bl-imnut. Fir-rigward tal-għajnuna mill-Istat, il-Kummissjoni fetħet investigazzjoni fil-fond dwar konċessjonijiet għar-riżorsi tal-ilma lil Electricidade de Portugal (EDP) għall-ġenerazzjoni tal-elettriku, biex tivverifika jekk il-prezz imħallas mill-operatur stabbilit tal-elettriku Portugiż EDP fl-2007 għall-estensjoni tad-dritt tiegħu li juża r-riżorsi tal-ilma pubbliċi għall-ġenerazzjoni tal-elettriku kienx konformi mar-regoli tal-għajnuna mill-Istat tal-UE.[42] Il-Kummissjoni bdiet inkjesti dwar ir-regoli u l-prattiki li jirregolaw l-għoti jew l-estensjoni ta’ konċessjonijiet simili fi Stati Membri oħra wkoll. 6. infurzar tal-kompetizzjoni fl-ekonomija diġitali sabiex tissaħħaħ l-aġenda diġitali għall-Ewropa Ir-rivoluzzjoni diġitali influwenzat b’mod qawwi kull settur tal-ekonomija, hekk kif sawret il-mod li bih l-individwi u l-kumpaniji jgħixu u jagħmlu n-negozju, billi ġabet magħha firxa sħiħa ta’ prodotti u servizzi diġitali, u toffri inputs essenzjali, iffrankar prospettiv, informazzjoni ġdida u mezzi ta’ distribuzzjoni lis-setturi l-oħrajn. Is-setturi diġitali huma fatturi ewlenin ta’ kreattività u innovazzjoni, hekk kif jixprunaw il-kompetittività fl-ekonomija kollha. Għalkemm huwa estremament diffiċli biex jiġu identifikati miżuri affidabbli biex jiġi identifikat id-daqs tal-ekonomija diġitali, il-kontribut tagħha għat-tkabbir tal-PDG f’dawn l-aħħar snin sar aktar u aktar sinifikanti. B’dan f’moħħha, fl-2010 il-Kummissjoni nediet l-Inizjattiva Ewlenija tagħha “Aġenda Diġitali għall-Ewropa”,[43] li ġiet riveduta b’sett aġġornat ta’ prijoritajiet f’Diċembru 2012. Għalkemm il-prinċipji u l-objettivi bażiċi tal-politika tal-kompetizzjoni jibqgħu l-istess fis-setturi kollha, għadd ta’ karatteristiċi huma pjuttost speċifiċi għall-ekonomija diġitali. Proċess ta’ negozju eċċessiv aktar rapidu huwa wieħed minnhom. Karatteristika oħra tas-swieq diġitali huwa l-pass mgħaġġel tal-bidla teknoloġika, li ġġib magħha b’mod kostanti apparat u oġġetti immaterjali, bħal servizzi, applikazzjonijiet, u ekosistemi fis-suq. Fl-aħħar nett, il-mudelli ta’ negozju u s-sorsi ta’ dħul jinbidlu aktar malajr fis-swieq diġitali minn kwalunkwe post ieħor. Il-kombinazzjoni tal-istrumenti ta’ politika tal-kompetizzjoni biex jiġu indirizzati l-isfidi ta’ suq li jinbidel malajr Fi swieq li jinbidlu malajr bħall-ICT u l-komunikazzjoni elettronika, l-applikazzjoni konġunta tar-regolament ex-ante u l-infurzar tal-kompetizzjoni ex-post huma meħtieġa biex jitħares il-funzjonament xieraq tas-settur u biex dan ikun jista’ jisfrutta l-potenzjal tiegħu bi sħiħ. Skrutinju effettiv tal-imġiba tal-kumpaniji dominanti, kif ukoll reazzjoni rapida fil-każ ta’ abbużi, huwa partikolarment importanti, peress li l-prattiki illegali jistgħu jikkawżaw il-ħruġ bikri mis-suq ta’ kompetituri żgħar u innovattivi. Il-faċilitazzjoni tat-tixrid tal-proprjetà intellettwali u l-għarfien hija importanti wkoll fl-industriji diġitali. Għal dak il-għan, il-Kummissjoni qiegħda tirrevedi l-qafas ta’ politika antitrust tagħha dwar il-ftehimiet ta’ trasferiment tat-teknoloġija. Il-ftehimiet ta’ trasferiment tat-teknoloġija li jsaħħu l-effiċjenza bejn il-kompetituri jew dawk li mhumiex kompetituri jippromwovu l-innovazzjoni u l-kompetittività. It-tixrid tat-teknoloġija jista’ jiffavorixxi l-kompetizzjoni u jżid l-innovazzjoni ta’ segwitu. Bejn Frar u Mejju saret konsultazzjoni pubblika dwar ir-reviżjoni tal-linji gwida eżistenti u r-regolament ta’ eżenzjoni ġenerali għall-ftehimiet ta’ trasferiment tat-teknoloġija (TTBER), fid-dawl tal-adozzjoni tat-testijiet finali fir-Rebbiegħa tal-2014. L-infurzar tar-regoli antitrust fis-suq diġitali li jinbidel malajr: il-każ ta' Google Il-Kummissjoni kellha tħassib li Google taf li kienet qiegħda tabbuża mill-pożizzjoni dominanti tagħha għat-tiftix fuq il-web, ir-reklamar tat-tiftix online u l-intermedjazzjoni ta’ reklamar ta’ tfittxija online fiż-ŻEE. Il-Kummissjoni kkunsidrat li tali prattiki jistgħu jkunu ta’ ħsara għall-konsumaturi billi jnaqqsu l-għażla u joħonqu l-innovazzjoni fl-oqsma tas-servizzi ta’ tfittxija speċjalizzati u r-reklamar ta’ tfittxija online. Biex jiġi indirizzat it-tħassib dwar il-kompetizzjoni tal-Kummissjoni, Google ppreżentat l-ewwel sett ta’ impenji f’April u sett rivedut ta’ impenji f’Ottubru. Il-Kummissjoni fittxet rispons dwar l-impenji riveduti ta’ Google permezz ta’ talbiet formali għal informazzjoni. Fid-dawl tar-rispons li rċeviet, il-Kummissjoni waslet għall-konklużjoni li l-impenji riveduti xorta ma kinux jindirizzaw b’mod xieraq it-tħassib dwar il-kompetizzjoni li l-Kummissjoni esprimiet fil-Valutazzjoni Preliminari tagħha. Il-Kummissjoni infurmat lil Google li jekk riedet tissottometti sett ieħor rivedut ta’ impenji li indirizzaw b’mod xieraq it-tħassib tal-Kummissjoni, kellha ammont ta’ żmien limitat ħafna biex tagħmel hekk, u jekk ma tagħmilx dan, il-Kummissjoni tirrikorri għall-proċedura skont l-Artikolu 7 tar-Regolament 1/2003. Il-promozzjoni tal-konnettività u l-indirizzar tal-frammentazzjoni tas-Suq Uniku fis-settur tat-telekomunikazzjoni In-nuqqas ta’ Suq Uniku reali għall-komunikazzjoni elettronika jfixkel l-iżvilupp ta’ servizzi ġodda aċċessibbli fis-suq intern kollu, u dan huwa żvantaġġ għall-konsumaturi Ewropej. It-tlestija tas-Suq Uniku għall-komunikazzjoni elettronika ser iġġib benefiċċji sinifikanti għan-negozji u ċ-ċittadini tal-Ewropa. Fil-11 ta’ Settembru, il-Kummissjoni adottat pakkett leġiżlattiv għal “Kontinent Konness: Nibnu Suq Uniku għat-Telekomunikazzjoni”. Dan il-pakkett jinkludi Komunikazzjoni dwar is-Suq Uniku għat-Telekomunikazzjoni, proposta għal Regolament li jistabbilixxi miżuri li jikkonċernaw is-suq uniku Ewropew għall-komunikazzjoni elettronika, kif ukoll miżuri biex jintlaħaq Kontinent Konness; jinkludi wkoll Rakkomandazzjoni lill-Kummissjoni dwar obbligi mhux diskriminatorji konsistenti u metodoloġiji tal-kostijiet biex tiġi promossa l-kompetizzjoni u jissaħħaħ l-ambjent għal investiment tal-broadband. [44] Fl-2013, l-infurzar tal-kompetizzjoni kien pjuttost attiv fis-settur tat-telekomunkazzjoni, hekk kif waqqaf l-operaturi stabbiliti milli jipproteġu n-negozju tagħhom permezz ta’ prattiki illegali u żgura li l-fużjonijiet ma jwasslux għal prezzijiet ogħla, kwalità inferjuri u livelli aktar baxxi ta’ innovazzjoni. Skont ir-Regolament dwar il-Fużjonijiet, il-Kummissjoni hija fil-proċess li tirrevedi għadd ta’ tranżazzjonijiet kbar, inkluż żewġ tranżazzjonijiet proposti li jikkonsolidaw l-Operaturi tan-Netwerk Mobbli fl-Irlanda u l-Ġermanja rispettivament. Fl-1 ta’ Ottubru, Hutchison 3G UK innotifikat lill-Kummissjoni bl-intenzjoni tagħha li takkwista l-kontroll uniku ta’ Telefónica Ireland u fis-6 ta’ Novembru, il-Kummissjoni fetħet investigazzjoni dettaljata dwar din il-fużjoni.[45] Bl-istess mod, fil-31 ta’ Ottubru, Telefónica Deutschland innotifikat lill-Kummissjoni bl-intenzjoni tagħha li takkwista kontroll uniku tal-operazzjonijiet tat-telefonija ċellulari ta’ KPN fil-Ġermanja magħrufa bħala E Plus u fl-20 ta’ Diċembru, il-Kummissjoni fetħet investigazzjoni dettaljata dwar din it-tranżazzjoni.[46] Peress li dawn iż-żewġ tranżazzjonijiet iwasslu għal inqas atturi fis-swieq tal-bejgħ bl-ingrossa u bl-imnut li huma diġà kkonċentrati ħafna, dawn ser ikollhom jiġu riveduti fid-dettall matul l-2014. Il-Kummissjoni analizzat u kklerjat mingħajr ebda kundizzjoni fil-Fażi I, l-akkwist ta’ US$ 23,3 biljun ta’ Virgin Media min-naħa ta’ Liberty Global.[47] – l-akbar operatur tal-kejbil fir-Renju Unit – u l-akkwist ta’ €8 biljun ta’ Kabel Deutschland min-naħa ta’ Vodafone, l-akbar operatur tal-kejbil fil-Ġermanja.[48] Min-naħa tal-antitrust, fit-23 ta’ Jannar, il-Kummissjoni imponiet multa ta’ EUR 66,894,000 fuq Telefónica u ta’ EUR 12,290,000 fuq Portugal Telecom, talli qablu li ma jikkompetux ma’ xulxin fis-swieq ta’ telekomunikazzjoni Iberiċi.[49] Billi jżomm l-istatus quo fi Spanja u l-Portugall, il-ftehim ikkontribwixxa biex iżomm it-tqassim fis-settur tat-telekomunikazzjoni tal-UE. Il-ftehimiet biex ma jkunx hemm kompetizzjoni huma wieħed mill-ksur l-aktar serju tar-regoli tal-kompetizzjoni tal-UE, peress li potenzjalment jistgħu jwasslu għal prezzijiet ogħla u inqas għażla għall-konsumaturi. Din id-deċiżjoni speċifika hija speċjalment rilevanti, peress li kienet tikkonċerna ftehim transfruntier ta’ kondiviżjoni tas-suq. It-tneħħija ta’ ostakli għall-innovazzjoni fl-ekonomija tal-għarfien Fl-2013, il-Kummissjoni kienet attiva fir-rigward tal-privattivi essenzjali standard (SEPs). Il-SEPs huma privattivi li jipproteġu teknoloġija li hija essenzjali għall-implimentazzjoni ta’ standard tal-industrija żviluppat minn organizzazzjoni li tistabbilixxi l-istandards. Huwa teknikament impossibbli biex ikun magħmul prodott konformi mal-istandards mingħajr ma tintuża teknoloġija protetta mill-SEPs. F’Mejju, il-Kummissjoni bagħtet Dikjarazzjoni ta’ Oġġezzjonijiet lil Motorola Mobility dwar l-użu ħażin potenzjali tal-SEPs għat-telefowns ċellulari.[50] Ġeneralment, li ssir inġunzjoni quddiem qorti nazzjonali hija soluzzjoni leġittima għal detentur ta’ SEP fil-każ ta’ ksur ta’ privattiva. Madankollu, fejn standard ta’ suċċess jinkludi teknoloġiji bi privattivi, l-aċċess għall-SEPs korrispondenti huwa pre-kundizzjoni għal kwalunkwe kumpanija biex tbiegħ prodotti konformi mal-istandard fis-suq. Għalhekk, il-Kummissjoni waslet għall-konklużjoni preliminari, li jekk issir inġunzjoni tista’ tikkostitwixxi abbuż ta’ pożizzjoni dominanti, fejn huma kkonċernati l-SEPs u l-liċenzjatarju potenzjali jkun lest li jidħol f’liċenzja b’termini FRAND (Ġusti, Raġonevoli u Mhux Diskriminatorji). F’sitwazzjoni bħal din, il-Kummissjoni tikkunsidra li d-detenturi ta’ SEP ma għandhomx jirrikorru għal inġunzjonijiet, li ġeneralment jinvolvu projbizzjoni biex ibiegħu l-prodott li jikser il-privattiva. Id-detenturi tal-SEPs iżommu d-dritt li jagħmlu inġunzjonijiet fejn il-liċenzjati jirrifjutaw liċenzji li jkunu ġew meqjusin bħala FRAND. L-isforzi fil-qasam tal-SEPs involvew ukoll lil Samsung.[51] F’Settembru, Samsung offriet impenji biex tindirizza t-tħassib relatat mal-kompetizzjoni li ġie identifikat mill-Kummissjoni fid-Dikjarazzjoni ta’ Oġġezzjonijiet ta’ Diċembru 2012. Skont l-impenji proposti, Samsung tipproponi għal perjodu ta’ ħames snin li ma jsirux inġunzjonijiet abbażi ta’ kwalunkwe waħda mill-SEPs tagħha, attwali jew futuri, li għandhom x’jaqsmu mat-teknoloġiji implimentati fl-ismartphones u t-tablets kontra kwalunkwe kumpanija li taqbel li tikkonforma ma’ proċess speċifikat biex jiġu ddeterminati r-rati ta’ royalties FRAND xierqa minn qorti jew tribunal ta’ arbitraġġ. 7. Kooperazzjoni internazzjonali fil-politika ta’ kooperazzjoni biex jiġu indirizzati l-isfidi tal-globalizzazzjoni L-interdipendenza dejjem tikber tal-ekonomiji tad-dinja hija xejra irriversibbli: l-investiment dirett barrani kiber għal aktar minn 30 % tal-PDG tad-dinja qabel il-kriżi, filwaqt li l-kummerċ dinji kiber bħala medja b’5,3 % fis-sena għal dawn l-aħħar żewġ deċenji. Tfaċċaw potenzi ekonomiċi ġodda, filwaqt li l-atturi ewlenin fl-ambjent globali għamlu investimenti sinifikanti fl-ekonomiji ta’ xulxin. Il-globalizzazzjoni tal-ekonomija titlob kooperazzjoni aktar mill-qrib fost l-awtoritajiet tal-kompetizzjoni mhux biss fl-Ewropa, iżda anki madwar id-dinja kollha. Il-kooperazzjoni internazzjonali bejn l-aġenziji tal-kompetizzjoni tassisti bil-ġestjoni effettiva tal-isfidi tal-globalizzazzjoni u tippromwovi l-konverġenza fuq il-prinċipji u l-prattiki ta’ politika tal-kompetizzjoni implimentati madwar id-dinja. Huwa essenzjali li tiġi żgurata l-kooperazzjoni fost l-awtoritajiet differenti u l-konsistenza fl-eżitu tal-attivitajiet ta’ infurzar tagħhom. Kif imħeġġeġ mill-Parlament Ewropew, il-Kummissjoni kompliet tinvolvi ruħha fi djalogi multilaterali u bilaterali mal-awtoritajiet f’għadd ta’ ġurisdizzjonijiet oħrajn biex tippromwovi l-konverġenza kemm għar-regoli sostantivi kif ukoll dawk proċedurali. Il-Kummissjoni kompliet ukoll tikkoopera mill-qrib ma’ diversi aġenziji ta’ kompetizzjoni fl-attivitajiet ta’ infurzar ta’ kuljum. Kooperazzjoni bilaterali u multilaterali għal infurzar tal-kompetizzjoni aktar effettiv L-UE nediet negozjati mal-Istati Uniti fuq Ftehim Transatlantiku ta’ Sħubija fil-Kummerċ u l-Investiment (TTIP) fit-8 ta’ Lulju u mal-Ġappun fuq Ftehim dwar Kummerċ Ħieles fil-25 ta’ Marzu. Iż-żewġ negozjati jinkludu dispożizzjonijiet relatati mal-kompetizzjoni li l-Kummissjoni ssegwi mill-qrib. Fir-rigward tar-relazzjonijiet bilaterali mal-korpi tal-infurzar tal-liġi mhux tal-UE, fl-2013, il-Kummissjoni ffukat l-isforzi tagħha prinċipalment fuq l-imsieħba kummerċjali ewlenin tal-UE - kemm l-imsieħba kummerċjali tradizzjonali kif ukoll l-ekonomiji emerġenti ewlenin. F’dan ir-rigward, fl-2013, ġew organizzati djalogi ta’ livell għoli ma’ rappreżentanti ta’ xi aġenziji tal-kompetizzjoni, ma’ liema l-UE kkonkludiet ftehim ta’ kooperazzjoni jew Memorandum ta’ Qbil. Fil-marġni tal-Konferenza BRICS, fit-22 ta’ Novembru f’Delhi, id-DĠ Kompetizzjoni ffirma Memorandum ta’ Qbil għall-Kooperazzjoni fil-qasam tal-liġi dwar il-kompetizzjoni mal-Kummissjoni tal-Kompetizzjoni tal-Indja. Fis-17 ta’ Mejju, ġie ffirmat il-Ftehim ta’ Kooperazzjoni bejn l-UE u l-Isvizzera. Karatteristika innovattiva ta’ dan tal-aħħar u r-raġuni għaliex jissejjaħ ftehim tat-tieni ġenerazzjoni hija li ser tippermetti liż-żewġ aġenziji tal-kompetizzjoni jiskambjaw l-informazzjoni li jkunu kisbu fl-investigazzjonijiet rispettivi tagħhom. Il-ftehim ser jidħol fis-seħħ ladarba jiġi approvat mill-Parlament Ewropew u l-Parlament Svizzerju. In-negozjati dwar ftehim simili bejn l-UE u l-Kanada mexjin sew. Barra minn hekk, il-Kummissjoni kompliet tinvolvi ruħha f’attivitajiet ta’ kooperazzjoni teknika ma’ awtoritajiet tal-kompetizzjoni mhux tal-UE oħrajn, b’mod partikolari ċ-Ċina u l-Indja. Il-Kummissjoni kompliet tissorvelja mill-qrib l-implimentazzjoni tad-dispożizzjonijiet tal-annessi dwar l-azzar u l-bini tal-bastimenti inklużi fl-Att ta’ Adeżjoni għall-Kroazja.[52] – u fl-1 ta’ Lulju, il-Kroazja saret membru tal-UE. Fir-rigward tan-negozjati mal-pajjiżi kandidati, fl-2013 kien hemm progress sinifikanti bl-iskrinjar tal-leġiżlazzjoni tal-Montenegro u l-identifikazzjoni tal-parametri referenzjarji ta’ ftuħ għan-negozjati tal-kapitolu dwar il-kompetizzjoni. Il-Kummissjoni kompliet ukoll l-involviment attiv tagħha mal-fora internazzjonali relatati mal-kompetizzjoni bħall-Kumitat għall-Kompetizzjoni tal-OECD, in-Netwerk Internazzjonali dwar il-Kompetizzjoni (ICN), u l-Unctad. Fl-2013, kompliet tkun il-kopresident tal-Grupp ta’ Ħidma dwar il-Fużjonijiet tan-Netwerk Internazzjonali għall-Kompetizzjoni u wieħed mis-Sottogruppi tal-Grupp ta’ Ħidma dwar il-Kartelli. Fl-2013, il-Kummissjoni kienet ukoll il-mexxeja tal-proġetti (flimkien mal-Kummissjoni Federali tal-Kummerċ tal-Istati Uniti) għall-proġetti tal-Grupp ta’ Tmexxija tal-ICN dwar proċessi investigattivi fl-attivitajiet ta’ infurzar tal-kompetizzjoni. 8. DJALOGU DWAR IL-KOMPETIZZJONI MAL-ISTITUZZJONIJIET L-OĦRA Djalogu strutturat mal-Parlament Ewropew Id-DĠ Kompetizzjoni jinvolvi ruħu fi djalogu strutturat kontinwu dwar kwistjonijiet ta’ kompetizzjoni mal-Parlament Ewropew, u b’mod partikolari l-Kumitat għall-Affarijiet Ekonomiċi u Monetarji (ECON) tiegħu. Fl-2013, il-Viċi President Almunia żar l-ECON darbtejn fil-kuntest tad-djalogu strutturali: fit-28 ta’ Mejju għall-preżentazzjoni tar-Rapport Annwali dwar il-Kompetizzjoni għall-2012, u fis-26 ta’ Novembru għal aġġornament dwar deċiżjonijiet ewlenin u l-iżvilupp politiċi fl-2013, b’ħarsa ’l quddiem lejn ir-riżultati tal-ħidma tal-Parlament fil-qasam tal-kompetizzjoni fl-2014. Il-Viċi Presidenti attenda wkoll għall-kumitat għall-Politika Reġjonali fit-30 ta’ Mejju biex jitkellem fuq il-linji gwida dwar l-Għajnuna Reġjonali, li l-kumitat kien qiegħed jeżamina. Fl-2013 ġew adottati żewġ Riżoluzzjonijiet dwar ir-Rapporti Annwali dwar il-Kompetizzjoni. F’Ġunju, il-Parlament adotta r-Riżoluzzjoni tiegħu dwar ir-rapport Sanchez Presedo, li jkopri l-ACR tal-2011. Ir-Rapport Annwali dwar il-Kompetizzjoni għall-2012 intbagħat lill-kumitat ECON fl-14 ta’ Mejju, biex l-MPEs ikunu jistgħu jħejju għad-djalogu mal-Kummissarju. Ir-Riżoluzzjoni dwar ir-rapport Tremosa i Balcells ġiet adottata fl-10 ta’ Diċembru. F’dawn l-aħħar snin, il-Parlament qajjem tħassib dwar is-suġġett tal-multi għall-ksur tal-kompetizzjoni: il-Kummissjoni hija tal-fehma li l-Linji Gwida dwar l-Immultar jipprovdu ċertezza legali suffiċjenti għall-kumpanji u flessibbiltà għall-Kummissjoni jekk tkun meħtieġa modifika, din l-istruttura ntlaqgħet diversi drabi mill-Qrati Ewropej. Djalogu strutturat mal-Parlament Ewropew dwar l-Immodernizzar tal-Għajnuna mill-Istat Il-Parlament ġie kkonsultat formalment mill-Kunsill fil-proċess ta’ adozzjoni tar-Regolamenti ta’ Abilitazzjoni u Proċedurali, li huma s-sisien tal-Immodernizzar tal-Għajnuna mill-Istat, li kienet prijorità għad-DĠ Kompetizzjoni matul l-2013 kollu. Il-Parlament adotta ż-żewġ Riżoluzzjonijiet f’Lulju, wara xogħol iddettaljat fuq żewġ proposti. Minbarra l-kumitat ECON, il-kumitat TRAN ikkontribwixxa għal opinjoni dwar ir-Regolament ta’ Abilitazzjoni. Minbarra r-rwol formali tiegħu fil-proċess leġiżlattiv, il-messaġġi ewlenin li saru mill-Parlament tqiesu mill-Kummissjoni fir-reviżjoni tagħha tal-linji gwida fil-qasam tal-għajnuna mill-Istat. Kif il-Viċi President Almunia informa lill-MPEs matul id-djalogu strutturat tas-26 ta’ Novembru, il-proċess SAM għandu jitlesta fl-2014 bl-adozzjoni tal-bqija tal-linji gwida dwar l-għajnuna mill-Istat. B’mod parallel mal-adozzjoni tar-Regolament ta’ Abilitazzjoni u Proċedurali u warajhom f’Lulju, il-ħidma biex tiġi riveduta u aġġornata l-ġabra ta’ leġiżlazzjoni dwar l-għajnuna mill-Istat baqgħet għaddejja. Fis-6 ta’ Mejju, kien hemm it-tielet konsultazzjoni dwar l-abbozz ta’ Komunikazzjoni dwar iċ-Ċinema, segwita mit-test finali tal-Komunikazzjoni fl-14 ta’ Novembru. L-ECON ġie infurmat b’dik l-inizjattiva, kif ukoll dwar it-tnedija tal-konsultazzjoni pubblika dwar il-linji gwida dwar l-għajnuna mill-Istat lill-ajruporti u l-linji tal-ajru (Linji Gwida dwar l-Avjazzjoni) fit-3 ta’ Lulju, il-konsultazzjoni De Minimis fis-17 ta’ Lulju, il-konsultazzjoni pubblika dwar ir-Regolament għal Eżenzjoni Ġenerali Sħiħa fid-29 ta’ Lulju, il-linji Gwida dwar is-Salvataġġ u r-Ristrutturar fl-14 ta’ Novembru. Fis-16 ta’ Mejju, intbagħat dokument ta’ sfond dwar il-Linji Gwida dwar l-Għajnuna Reġjonali lill-ECON. Kien qasam ieħor għal liema l-persunal tas-COMP informa lill-persunal Parlamentari u lill-MPEs. Il-kumitat REGI ressaq Mistoqsija Orali b’dibattitu dwar il-RAG, fil-kuntest tad-dibattiti paralleli dwar il-mapep ta’ għajnuna Reġjonali l-ġodda u l-perjodu ta’ programazzjoni li jmiss għall-Fondi Strutturali. Azzjonijiet għad-danni[53] Il-Viċi President Almunia għażel li l-ewwel jippreżenta l-proposta tal-Kummissjoni dwar id-Danni lill-MPEs tal-ECON f’laqgħa miftuħa tal-koordinaturi fi Strasburgu fil-11 ta’ Ġunju, immedjatament wara l-adozzjoni mill-Kulleġġ. Il-Kummissjoni adottat il-proposta abbażi kemm tal-Artikolu 103 kif ukoll tal-Artikolu 114 tat-TFUE u dan wassal sabiex il-Kummissjoni tibgħat il-proposta lill-Parlament Ewropew u l-Kunsill taħt il-proċedura leġiżlattiva ordinarja. Is-servizzi tal-Kummissjoni attendew għall-workshop dwar il-proposta fit-18 ta’ Settembru organizzat mir-rapporteur tal-ECON, u għall-ewwel skambju ta’ opinjonijiet organizzat fis-17 ta’ Ottubru biex iwieġbu għall-mistoqsijiet. Ftehim mal-Isvizzera Is-servizzi tad-DĠ Kompetizzjoni l-ewwel infurmaw lill-Parlament Ewropew bin-negozjati mal-awtorità tal-kompetizzjoni Svizzera dwar ftehim tat-tieni ġenerazzjoni f’Novembru 2010. F’Ġunju 2013, il-Kunsill talab formalment lill-Parlament biex jagħti l-kunsens tiegħu għal dak il-ftehim. Id-DĠ Kompetizzjoni ħadem mar-rapporteur, billi ħa sehem f’workshop għall-assistenti, f’seduta pubblika, u f’laqgħa mar-rappreżentanti tal-gruppi parlamentari. Inkomplu nsaħħu l-komunikazzjoni tad-DĠ Kompetizzjoni mal-Kumitat ECON Bħal fis-snin ta’ qabel, id-DĠ Kompetizzjoni organizza seminar għall-assistenti u l-konsulenti politiċi ta’ ECON li jkopri t-temi ewlenin fir-Rapport Annwali għall-2012 dwar il-Kompetizzjoni u li kien organizzat fis-17 ta’ Mejju fil-bini tad-DĠ Kompetizzjoni. Dan kien segwit minn għoti ta’ informazzjoni dettaljata għall-assistenti tar-rapporteurs dwar l-antitrust u infurzar tal-liġi mill-Istat fis-settur tat-trasport u dwar l-għajnuna mill-Istat lill-banek, u minn għoti ta’ informazzjoni ta’ livell għoli għall-MPEs tal-grupp ta’ ħidma dwar il-kompetizzjoni tal-ECON dwar it-temi ta’ politika ewlenin. F’Lulju, il-Kummissjoni adottat Komunikazzjoni ġdida dwar is-Settur tal-Banek biex taġġorna l-linji gwida ppubblikati fl-2008 fil-bidu tal-kriżi finanzjarja u biex tirrifletti l-esperjenza miksuba fil-perjodu interim. Il-Kummissjoni ħejjiet u ħarġet dokument għall-Kumitat Ekonomiku u Finanzjarju (KEF), li ntbagħat lill-President tal-ECON. Id-DĠ Kompetizzjoni kompla l-prattika li jinforma b’mod regolari lill-kumitati Parlamentari rilevanti dwar il-konsultazzjonijiet pubbliċi u l-adozzjoni ta’ linji gwida u dokumenti ta’ politika ġodda. Il-persunal tad-DĠ Kompetizzjoni ltaqa’ ma’ diversi MPEs fuq bażi bilaterali fl-2013, b’rabta mal-ħidma tal-Parlament fuq diversi fajls ta’ kompetizzjoni. Is-servizzi tal-Kummissjoni ħejjew tweġibiet għal 366 mistoqsija Parlamentari bil-miktub, u għal 21 petizzjoni li għalihom, id-DĠ Kompetizzjoni kien ix-chef de file. Id-DĠ Kompetizzjoni u l-Kumitat ECON komplew l-iskambju tagħhom ta’ informazzjoni fir-rigward tal-istudji; is-Servizzi tad-DĠ Kompetizzjoni informaw lis-segretarjat tal-ECON f’Lulju dwar l-istudji kkummissjonati mid-DĠ fl-2013. L-involviment tad-DĠ Kompetizzjoni mal-EESC u l-KtR Il-Kummissjoni informat ukoll lill-Kumitat Ekonomiku u Soċjali Ewropew (EESC) u lill-Kumitat tar-Reġuni (KtR) dwar l-inizjattivi politiċi ewlenin. Ħadet sehem ukoll fi grupp ta’ studju u laqgħat tas-sezzjoni. Fl-1 ta’ Frar, il-Viċi President Almunia attenda għal laqgħa plenarja tal-KtR dwar ir-riforma fl-Għajnuna mill-Istat u r-reviżjoni tal-Linji Gwida dwar l-Għajnuna Reġjonali għall-2014-2020. [1] Il-Forum Ekonomiku Dinji: The Global Competitiveness Report 2013-2014 (“Ir-Rapport dwar il-Kompettività Globali għall-2013-2014”), disponibbli minn http://www3.weforum.org/docs/WEF_GlobalCompetitivenessReport_2013-14.pdf [2] SEC(2011) 1188 finali Parti 1: Dokument ta’ Ħidma tal-Persunal tal-Kummissjoni, Rapport dwar il-Kompettività Ewropea għall-2011. [3] The Contribution of Competition Policy to Growth and the EU2020 Strategy (“Il-Kontribuzzjoni tal-Politika tal-Kompetizzjoni għat-Tkabbir u l-Istrateġija UE2020”), IP/A/ECON/ST/2012-25, disponibbli minn http://www.europarl.europa.eu/RegData/etudes/etudes/join/2013/492479/IPOL-ECON_ET(2013)492479_EN.pdf [4] Ir-Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat. [5] COM(2013)404 finali: Proposta għal Direttiva dwar ċerti regoli li jirregolaw l-azzjonijiet għad-danni skont il-liġi nazzjonali għall-ksur tad-dispożizzjonijiet tal-liġi tal-kompetizzjoni tal-Istati Membri u tal-Unjoni Ewropea, disponibbli minn http://ec.europa.eu/competition/antitrust/actionsdamages/documents.html. [6] Eżempji mill-passat li wieħed għandu jsemmi jinkludu l-multi imposti fuq il-produtturi tal-ħġieġ tal-karozzi, DRAMs (ċipep tal-memorja użati fil-PCs, is-servers u l-workstations), u l-gomma sintetika. [7] Il-Każ AT.39748 – Wire harnesses tal-karozzi. [8] Il-Każ 39861 – Id-Derivattivi tar-Rata tal-Imgħax tal-Yen (YIRD) u l-Każ 39914 – Id-Derivattivi tar-Rata tal-Imgħax tal-Euro [9] Il-Każ AT.39633 – Gambli [10] Il-Każ 39574 – Ċipep tal-ismart cards [11] COM(2013)404 finali: Proposta għal Direttiva dwar ċerti regoli li jirregolaw l-azzjonijiet għad-danni skont il-liġi nazzjonali għall-ksur tad-dispożizzjonijiet tal-liġi tal-kompetizzjoni tal-Istati Membri u tal-Unjoni Ewropea. [12] Ir-Regolament ta’ Implimentazzjoni tal-Kummissjoni (UE) Nru 1269/2013 tal-5 ta’ Diċembru 2013 li jemenda r-Regolament (KE) Nru 802/2004 li jimplimenta r-Regolament tal-Kunsill (KE) Nru 139/2004 dwar il-kontroll ta’ konċentrazzjonijiet bejn l-impriżi. [13] Avviż dwar proċedura simplifikata għall-indirizzar ta’ ċerti fużjonijiet skont ir-Regolament dwar il-Fużjonijiet. [14] COM(2013)685 finali: Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, l-Idoneità u l-Prestazzjoni tar-Regolamentazzjoni (REFIT): Ir-Riżultati u l-Passi li Jmiss, disponibbli minn http://ec.europa.eu/refit. [15] COM(2012)209 finali: Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġuni, l-Immodernizzar tal-Għajnuna mill-Istat (SAM) tal-UE. [16] Il-linji gwida dwar l-għajnuna reġjonali mill-Istat għall-2014-2020 (2013/C 209/01). [17] Il-Linji Gwida tal-UE għall-applikazzjoni tar-regoli dwar l-għajnuna mill-Istat b’rabta mal-użu rapidu tan-netwerks tal-broadband (2013/C 25/01) [18] Ir-Regolament tal-Kunsill (UE) Nru 733/2013 tat-22 ta’ Lulju 2013 li jemenda r-Regolament (KE) Nru 994/98 dwar l-applikazzjoni tal-Artikoli 92 u 93 tat-Trattat li jistabbilixxi l-Komunità Ewropea għal ċertu kategoriji ta’ għajnuna mill-Istat orizzontali. [19] http://ec.europa.eu/internal_market/financial-markets/derivatives/index_en.htm [20] http://ec.europa.eu/internal_market/securities/isd/mifid/index_en.htm [21] Il-Każ AT.39745 – CDS – Suq tal-informazzjoni [22] Il-Każ 39861 – Id-Derivattivi tar-Rata tal-Imgħax tal-Yen (YIRD) u l-Każ 39914 – Id-Derivattivi tar-Rata tal-Imgħax tal-Euro [23] Il-proposta tkopri firxa sħiħa ta’ parametri referenzjarji, mhux biss parametri referenzjarji ta’ rati tal-imgħax bħal-LIBOR, iżda anki parametri referenzjarji tal-komoditajiet użati bħala strumenti finanzjarji ta’ referenza bħad-derivattivi tal-enerġija u tal-muniti, il-parametri referenzjarji użati fil-kuntratti finanzjarji, u l-parametri referenzjarji użati biex titkejjel il-prestazzjoni tal-fondi ta’ investiment. [24] http://ec.europa.eu/internal_market/bank/crisis_management/#maincontentSec2 [25] http://europa.eu/rapid/press-release_IP-13-672_en.htm [26] Il-Każ AT.39876 – Pagamenti online tal-EPC [27] COM(2013)547 finali: Proposta għal Direttiva tal-Parlament Ewropew u l-Kunsill dwar servizzi ta’ ħlas fis-suq intern u li temenda d-Direttivi 2002/65/KE, 2013/36/UE u 2009/110/KE u li tħassar id-Direttiva 2007/64/KE. [28] COM(2013)550 finali: Proposta għal Regolament tal-Parlament Ewropew u tal-Kunsill dwar it-tariffi tal-interkambju għat-tranżazzjonijiet ta’ pagamenti bbażati fuq il-kard. [29] Il-Każ AT.34579 – MasterCard I [30] Id-Direttiva 2011/83/UE tal-Parlament Ewropew u tal-Kunsill tal-25 ta’ Ottubru 2011 dwar id-drittijiet tal-konsumatur. [31] It-tielet pakkett ta’ enerġija adottat fl-2007 identifika komportament antikompetittiv li għandu jiġi indirizzat skont ir-regoli tal-kompetizzjoni tal-UE. [32] Ara l-kontribuzzjoni tal-Kummissjoni lill-Kunsill Ewropew tat-22 ta’ Mejju 2013, disponibbli minn http://ec.europa.eu/europe2020/pdf/energy2_mt.pdf [33] Il-linji gwida dwar ċerti miżuri ta’ għajnuna mill-Istat fil-kuntest tal-iskema ta’ negozju tal-konċessjonijiet ta’ emissjonijiet ta’ gassijiet sera ta’ wara l-2012, ĠU C158, 5.6.2012, p. 4. [34] In-numri tal-każijiet SA.37017, SA.36103, SA.37084, SA.36650 u SA.35543. [35] Il-Każ SA.30068 – Għajnuna lill-produtturi tal-metalli mhux tal-ħadid għall-ispejjeż tas-CO2 tal-elettriku. [36] Il-Każ AT.40054 – Is-Swieq taż-Żejt u l-Bijokarburanti, ara MEMO/13/435 tal-14 ta’ Mejju 2013 [NB: in-numru u l-isem tal-każ għadhom ma ġewx ippubblikati fuq il-websajt] [37]Il-Każ AT.39816 – Provvisti tal-Gass Upstream fiċ-Ċentru u l-Lvant tal-Ewropa, ara MEMO/12/937 tal-4 ta’ Settembru 2012 [38] Il-Każ AT.39767 – elettriku BEH , ara IP/121307 tat-3 ta’ Diċembru 2012. [39] Il-Każ AT.39952 – Il-Kambji tal-Enerġija, ara MEMO12/78 tas-7 ta’ Frar 2012. [40] Il-Każ AT.39727 – ČEZ [41] Il-Każ AT.39984 – OPCOM / Il-Kambju tal-Enerġija Rumen [42] Il-Każ SA.35429 – Estensjoni tal-użu tar-riżorsi tal-ilma pubbliċi għall-ġenerazzjoni tal-idroelettriku [43] COM(2010)245 finali/2: Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, Aġenda Diġitali għall-Ewropa. [44] https://ec.europa.eu/digital-agenda/en/connected-continent-single-telecom-market-growth-jobs [45] Numru tal-każ M.6992 – Hutchison 3G UK / Telefónica Ireland. [46] Il-Każ M.7018 – Telefónica Deutschland / E-Plus. [47] Il-Każ M.6880 – Liberty Global / Virgin Media. [48] Il-Każ M.6990 – Vodafone / Kabel Deutschland. [49] Il-Każ AT.39839 Telefónica u Portugal Telecom. [50] Il-Każ AT.39985 – Motorola - Infuzar tal-privattivi essenzjali standard tal-GPRS. [51] Il-Każ AT.39939 – Samsung - Infuzar tal-privattivi essenzjali standard tal-UMTS. [52] L-Att ta’ Adeżjoni għat-Trattat tal-Adeżjoni għall-Kroazja. [53] COM(2013)404 finali: Proposta għal Direttiva dwar ċerti regoli li jirregolaw l-azzjonijiet għad-danni skont il-liġi nazzjonali għall-ksur tad-dispożizzjonijiet tal-liġi tal-kompetizzjoni tal-Istati Membri u tal-Unjoni Ewropea.